Pengunjung zoo ‘serang’ 11 harimau
Oleh KOSMO!

26 Oktober 2021, 8:30 pm
BEIJING – Seorang pengunjung sebuah zoo di China bertindak di luar jangkaan apabila keluar dari kereta dan melakukan provokasi terhadap 11 ekor harimau dalam jarak hanya beberapa meter, lapor akhbar The Sun hari ini.
Dalam kejadian yang berlaku pada Sabtu lepas, pengunjung Taman Hidupan Liar Beijing itu melompat keluar dari kereta pandu sendiri yang disediakan pihak zoo untuk ‘berinteraksi’ dengan lebih dekat bersama kawanan harimau putih yang berada di dalam kandang.
Lelaki itu juga dilaporkan tidak mengendahkan larangan petugas zoo yang memintanya agar kembali ke dalam kereta bagi mengelakkan keadaan yang tidak diingini daripada berlaku.
Menerusi klip video yang dikongsikan, lelaki tersebut dilihat sedang membongkok dan mencangkung di hadapan kawanan harimau itu sambil beberapa orang individu lain merayunya untuk pergi dari situ.
Pengawal zoo juga terpaksa melemparkan makanan ke arah haiwan-haiwan tersebut yang berkumpul di hadapan lelaki berkenaan dalam jarak yang berbahaya bagi mengalih perhatian daripadanya.
Tiada sebarang kecederaan atau serangan dilakukan, namun lelaki tersebut ditahan oleh polis dan dikenalpasti sebagai individu berusia 56 tahun bernama Jiang.

Pihak polis membuka kertas siasatan bagi menyiasat insiden tersebut. – Agensi


Teknologi, agama menyempurnakan antara satu sama lain
Oleh LUQMAN RIDHWAN MOHAMED NOR

26 Oktober 2021, 10:02 pm
PUTRAJAYA – Perdana Menteri, Datuk Seri Ismail Sabri Yaakob berkata, perhubungan teknologi dan agama dipandang sebagai suatu perhubungan roh dan jasad malah ia menyempurnakan antara satu sama lain.
Beliau menjelaskan, alam tabi’i perlu difahami, dikaji dan manusia akan beroleh manfaat daripadanya.
Sebagai contoh, menurut beliau, Majlis Tilawah al-Quran Johan-Johan Kebangsaan (MTQJK) Tahun 2021 1443 Hijrah memperlihatkan bagaimana teknologi digunakan ke arah kebaikan seiring dengan prinsip Islam.
“Majlis ini menyaksikan teknologi menghubungkan 26 orang qari dan qariah Johan-Johan Kebangsaan di seluruh negara yang bersiaran secara langsung dari 11 lokasi yang boleh disaksikan di pelbagai capaian media.
“Alunan ayat-ayat al-Quran dan ibrah huraian ayat pula dipancarkan kepada penonton menggunakan teknologi realiti terimbuh (AR), yang menunjukkan Islam tidak pernah menghalang umatnya daripada memaksimumkan penggunaan teknologi dalam kehidupan,” katanya.
Beliau berkata demikian ketika menyampaikan ucapan Perasmian Penutup MTQJK Tahun 2021 yang disiarkan secara langsung hari ini.

Bermula 22 Oktober lalu hingga semalam, seramai 26 qari dan qariah, Johan-Johan Kebangsaan telah mempersembahkan bacaan mereka.
Pada masa sama, Ismail Sabri berkata, al-Quran dan teknologi tidak dapat dipisahkan.
Katanya, al-Quran adalah wahyu Allah SWT yang diturunkan sebagai petunjuk agar manusia dapat membezakan antara yang hak dengan yang batil, manakala teknologi ialah penemuan berdasarkan cerapan dan kajian dilakukan manusia.
“Gabungan al-Quran dan teknologi dapat memperkuat dan memperjelas sesuatu fakta hujahnya dengan merujuk kepada hadis nabi, mazhab-mazhab, para sarjana, saintis Islam dan bukan Islam,” katanya.
Menurutnya, sumber utama bagi umat Islam adalah al-Quran kerana ia merupakan wahyu yang lengkap dan terakhir kepada Rasulullah SWT bagi seluruh umat manusia di dunia, supaya tunduk dan akur kepada Tuhan Yang Maha Esa.
“Al-Quran menganjur serta mendorong umat Islam agar menuntut ilmu, mempelajari, menganalisis dan menggunakan akal yang dikurniakan Allah SWT untuk dimanfaatkan.
“Ia adalah sumber intelektual dan spiritual Islam yang merupakan asas bukan hanya bagi agama dan kerohanian semata-mata, tetapi bagi semua cabang ilmu pengetahuan termasuk teknologi,” katanya. – K! ONLINE


Malaysia sedia jalin kerjasama dengan Korea Selatan, China melalui ASEAN
Oleh AMREE AHMAD

26 Oktober 2021, 7:31 pm
PUTRAJAYA- Malaysia menzahirkan harapan bersedia menjalinkan kerjasama erat dengan Korea Selatan dan China dalam pelbagai isu termasuk bidang teknologi digital terbaharu.
Perdana Menteri, Datuk Seri Ismail Sabri Yaakob berkata, langkah itu dapat direalisasikan menerusi ASEAN yang sekali gus memacu pemulihan ekonomi pasca pandemik Covid-19.
Berucap pada Sidang Kemuncak ASEAN – Korea Selatan Ke-22 secara maya, blok serantau itu perlu memperkukuhkan kerjasama dalam transformasi digital yang semakin berkembang.
“Korea Selatan dianggap peneraju dunia dalam teknologi ini yang mampu memacu produktiviti dan ini baik untuk melonjakkan iktisad antara ASEAN dan negara tersebut,” kata beliau.
Pada masa sama, kepakaran negara Asia Timur itu boleh dimanfaatkan dalam menangani ancaman jenayah siber yang dibimbangi boleh menjejaskan kerancakan e-dagang sejagat. -K! ONLINE


Saintis cipta vaksin tunggal untuk semua koronavirus
Oleh KOSMO!

26 Oktober 2021, 9:00 pm
SAN DIEGO, CALIFORNIA – Pasukan saintis Amerika Syarikat (AS) sedang mencipta vaksin tunggal untuk melawan semua jenis koronavirus dalam usaha  mencegah  pandemik baharu daripada tercetus pada masa akan datang, lapor portal berita MailOnline kelmarin.
Bagi tujuan itu, Institut Imunologi La Jolla dari California menerima geran berjumlah AS$2.6 juta (RM10.8 juta)  daripada Institut Kebangsaan bagi Alergik dan Penyakit Berjangkit untuk digunakan ke atas penyelidikan yang berpotensi mencegah pandemik selepas ini.
Kajian tersebut turut dilakukan dengan kerjasama  saintis dari Universiti Harvard, Hospital Brigham serta Hospital Besar Massachusetts.
Pasukan penyelidik berkenaan percaya bahawa mereka boleh mencegah penularan koronavirus yang berkaitan selepas ini berdasarkan kajian dan pembangunan yang digunakan untuk menghasilkan vaksin Covid-19.
Matlamat mereka adalah untuk mengenalpasti struktur virus yang mungkin tidak bermutasi apabila virus berubah serta menyasarkan pada bahagian tersebut.
“Daripada kita perlu mencipta vaksin-vaksin baharu, adalah lebih baik sekiranya kita menghasilkan satu vaksin yang boleh melindungi populasi dunia daripada varian-varian SARS-CoV-2 (virus Covid-10) atau apa-apa sahaja koronavirus selepas ini,” kata Presiden Institut Imunologi La Jolla, Dr. Erica Ollmann Saphire.

Menurut Pusat Kawalan dan Pencegahan Penyakit (CDC), terdapat tujuh jenis virus koronavirus  yang sering ditemui.
Jenis yang paling dikenali ramai sebelum Covid-19 adalah Sindrom Pernafasan Akut Teruk (SARS), yang juga berasal dari China. SARS  merebak dengan pantas ke seluruh dunia sehingga menjadi epidemik pada tahun 2003. – AGENSI


Edar dadah mathamphetamine, dua sahabat ke tali gantung
Oleh IVAN AMIRUL

26 Oktober 2021, 9:02 pm
TAWAU – Mahkamah Tinggi Tawau hari ini menjatuhkan hukuman gantung sampai mati kepada dua sahabat karib selepas didapati bersalah mengedar dadah jenis Mathamphetamine.
Hakim Mahkamah Tinggi Tawau, Dr Lim Hock Leng memutuskan hukuman terbabit selepas pihak pendakwaan yang dikendalikan Timbalan Pendakwa Raya Mohammed Ali Imran berjaya membuktikan semua tertuduh tahu mengenai dadah serta terbabit dalam pengedaran dadah berkenaan.
Tertuduh, Ardiansyah Sudirman, 33, yang juga bekerja pekerja buruh dan Muhammad Taufiq Asis, 29, pengusaha bot didakwa mengedar dadah seberat 327.1 gram.
Kedua-dua tertuduh ditahan di Jeti lama Pusat Kuarantin Kastam dan Imigresen (CIQ) Tawau pada 14 April 2019 sekitar pukul 1 petang.
Mereka didakwa mengikut Seksyen 39B(1)(a) Akta Dadah Berbahaya 1952 yang memperuntukkan hukuman mati mandatori atau penjara seumur hidup jika sabit kesalahan.
Semua tertuduh diwakili peguambela berasingan iaitu Ardiansyah diwakili peguam lantikan mahkamah, Jhassary Kang manakala Muhammad Taufiq diwakili peguam Andy Tay namun peguambela gagal menimbulkan keraguan munasabah ke atas kes pendakwaan.

Sepanjang prosiding berkenaan, pegawai pendakwa memanggil tiga saksi pendakwaan selain tertuduh menjadi saksi tunggal masing-masing bagi pihak pembelaan. -K! ONLINE


Daken 2021 dijadikan panduan pembangunan seni, budaya negara
Oleh LUQMAN RIDHWAN MOHAMED NOR

26 Oktober 2021, 8:33 pm
PUTRAJAYA – Dasar Kebudayaan Negara 2021 (Daken 2021) yang dilancarkan hari ini merupakan sebuah dokumen holistik yang bakal dijadikan panduan dan rujukan dalam merencana segenap pembangunan seni, budaya dan warisan negara.
Perdana Menteri, Datuk Seri Ismail Sabri Yaakob berkata, inisiatif tersebut seiring menjadikan sektor budaya sbagai pemangkin sosio-ekonomi Keluarga Malaysia.
Katanya, seluruh strategi dan pelan tindakannya memiliki tujuh teras budaya nilai tinggi, keharmonian masyarakat, pemeliharaan dan pemuliharaan warisan budaya, pembangunan dan pengembangan budaya, pemerkasaan budaya, penjanaan ekonomi kebudayaan serta kecemerlangan budaya.
“Pada setiap teras itu, tersulam pembangunan modal insan secara konsisten. Selain pendidikan seni, budaya dan warisan secara formal, dasar ini turut menerapkan pendidikan tidak formal sebagai usaha melahirkan para pelapis kepada penggiat seni, budaya dan warisan yang
sedia ada.
“Daken 2021 ini menggariskan hala tuju Malaysia menjadi Negara Maju Rakyat Berbudaya. Ia digubal berlandaskan lima prinsip yang terdapat dalam Keluarga Malaysia iaitu keterangkuman, kebersamaan, semangat kebanggaan, keterbukaan dan menyeluruh,” katanya hari ini.
Beliau berkata demikian ketika berucap pada Majlis Pelancaran Daken 2021 di Kompleks Kraf Kuala Lumpur hari ini.

Menurut Ismail Sabri, kerajaan berkeyakinan tinggi terhadap keupayaan Daken 2021 sebagai usaha menjulang dan memartabatkan seni, budaya dan warisan negara.
“Justeru, saya menyeru kepada seluruh Keluarga Malaysia agar mendukung dasar ini supaya aspek seni, budaya dan warisan negara terus terpelihara.
“Kerajaan menerusi Kementerian Pelancongan, Seni dan Budaya (MOTAC) juga akan terus mempelbagaikan ikhtiar demi meningkatkan daya saing, visibiliti dan imej seni, budaya serta warisan negara sebagai teras kepada pembangunan yang seimbang, ibarat kata pepatah Melayu sekati sama berat, diuji sama merah,” katanya.
Pada masa sama, Ismail Sabri berkata, kerajaan menetapkan sasaran perolehan sektor budaya pada aras RM1 bilion menjelang tahun 2025 kelak.
Menurut beliau, sektor budaya sejak dahulu memiliki potensi besar sebagai penjana ekonomi, misalnya pada 2019, sektor itu telah mencatatkan pendapatan RM585 juta berbanding RM542 juta pada 2017.
“Kini, angka itu menunjukkan pemulihan yang meyakinkan sejurus negara memasuki era endemik Covid-19. Ekoran itu, kerajaan menetapkan sasaran perolehan sektor ini pada aras RM1 bilion menjelang tahun 2025 kelak.
“Kerajaan yakin, sasaran tersebut akan dapat dicapai melalui pelbagai strategi pembangunan dan program yang tersusun,” katanya
Ismail Sabri berkata, antara program tersebut termasuklah Permata Genius dan Tunas Budaya yang cekal dalam mengakrabkan anak-anak Keluarga Malaysia kepada seni, budaya dan warisan.
“Strategi ini merangkumi pendidikan di peringkat prasekolah, rendah dan menengah. Seperti pepatah, jika hendak melentur buluh, biarlah dari rebungnya.
“Kini, kesemua institusi pengajian tinggi telah pun meletakkan aktiviti kokurikulum sebagai pra-syarat bagi melengkapkan pengukuran tahap kecemerlangan mahasiswa,” katanya. – K! ONLINE


Saling membenci tetapi akhirnya ke jenjang pelamin
Oleh KOSMO!

26 Oktober 2021, 8:00 pm
JAKARTA – Sepasang suami isteri di Indonesia bertemu jodoh meskipun pernah saling membenci dan bermusuhan suatu ketika dahulu, lapor portal berita Wolipop hari ini.
Menurut Rifa Azizah Maizan, pada tahun 2012 hingga 2013, dia dan suaminya, Aryo Adi Prabowo telah mula saling membenci.
“Saya benci akan sikap dan penampilannya pada waktu itu. Suami saya merupakan rakan kepada sahabat saya, Ryka dan dialah yang memperkenalkan kami berdua.
“Kami pernah bercinta hampir dua tahun, namun hubungan itu sering terputus, bertengkar dan disambung kembali berulang kali.
“Pada tahun 2015, ada satu konflik berlaku sehingga membuatkan kami benar-benar berpisah dan terputus hubungan selama enam bulan,” cerita Rifa.
Tambahnya, segalanya berubah pada tahun 2016 apabila dia perlu menghadiri kursus bahasa Inggeris di bandar. Ketika dia memuat naik hantaran mengenainya di media sosial, Aryo meninggalkan komen kepadanya.

“Dia meminta saya agar berhati-hati sambil meninggalkan simbol berbentuk hati pada komen tersebut. Bermula dari situ, hubungan kami kembali bertaut,” ujarnya.
Pada 2019, Aryo kemudiannya menghantar rombongan merisik dan selang sebulan selepas itu, mereka mengikat tali pertunangan sebelum berkahwin pada Februari 2020.
Kisah cinta pasangan suami isteri itu menjadi tular di TikTok dengan menerima lebih 3.2 juta tontonan serta pelbagai komen daripada netizen.
“Justeru, jangan terlalu membenci seseorang kerana ia akan berubah menjadi cinta,” kata seorang netizen. – Agensi


[VIDEO] “Mana lagi baki RM20? Tak cukup lagi ni”
Oleh MOHD RASDAN AHMAD

26 Oktober 2021, 7:57 pm
PETALING JAYA – Mungkin berada dalam keadaan pening ataupun memang lemah dalam ilmu hisab, tetapi gelagat seorang lelaki ini cukup mencuit hati.
Satu klip video yang kini tular di media sosial berkenaan seorang lelaki yang membeli tambah nilai telefonnya yang berharga RM20.
Duit yang diberi lelaki tersebut kepada pekedai adalah bernilai RM50 dan pekedai itu memulangkan bakinya sebanyak RM30.
Namun lain jadinya apabila lelaki terbabit meminta duit baki lagi RM20, jelasnya pemberian baki oleh pekedai tadi tidak mencukupi.
“Betul la tu, awak bagi RM50 beli topup ni RM20, baki dia RM30. Mana adanya tak cukup,” jelas pekedai terbabit.
“Mana ada, ni baru RM30, mana lagi RM20. Tak cukup la duit saya RM50 tadi,” jelas lelaki itu.

Gelagat dua lelaki ini turut mendapat perhatian orang ramai, ada yang menyatakan mungkin lelaki tersebut berada dalam keadaan pening “khayal”.
“Mungkin tengah sedap ni, tapi tak tahu lah mungkin juga memang tak pandai mengira. Lemah aku dengar masalah dorang ni,” kata Jai Lija.
“Lawak la masalah dua orang ni, sampai sudah tak selesai. Ni la hiburan aku hari ni sambil-sambil tunggu gaji yang tak masuk-masuk lagi ni,” jelas Fardzliesham Husin. – K! ONLINE.


17 pengarah syarikat seleweng geran MITRA ditahan
Oleh KOSMO!

26 Oktober 2021, 7:37 pm
PUTRAJAYA – Seramai 17 orang pengarah syarikat ditahan Suruhanjaya Pencegahan Rasuah Malaysia (SPRM) kerana disyaki terlibat dalam penyelewengan geran peruntukan yang dikeluarkan oleh Unit Transformasi Masyarakat India Malaysia (MITRA) lewat malam tadi.
Kesemua mereka yang berusia 24 hingga 68 tahun yang terdiri daripada 16 lelaki dan seorang wanita ditahan dalam satu operasi besar-besaran di sekitar Lembah Klang yang dilakukan bermula petang semalam.
Menurut sumber, dianggarkan puluhan juta ringgit telah dilesapkan oleh kumpulan itu yang pada asalnya memohon geran peruntukan MITRA bagi melaksanakan program-program sosio-ekonomi masyarakat India di Malaysia.
“Siasatan kes ini akan merangkumi semua bentuk permohonan dan perbelanjaan peruntukan geran yang telah disalurkan oleh MITRA bermula tahun 2018 hingga kini.
“Kita menganggarkan hampir 60 peratus daripada peruntukan geran yang diterima daripada syarikat, orang perseorangan dan yayasan bagi tujuan program pembangunan sosio-ekonomi tidak sampai kepada kumpulan sasaran.
“Peruntukan ini dipohon daripada MITRA dan kemudiannya diselewengkan untuk kepentingan individu tertentu. Tiada program dibuat dan tiada pernyataan perbelanjaan dapat dikemukakan oleh pihak berkuasa,” katanya.

MITRA distruktur semula pada 2018 ketika pentadbiran Kerajaan Pakatan Harapan (PH) dan diletakkan di bawah Jabatan Perdana Menteri sebelum diletakkan di bawah Kementerian Perpaduan Negara pada April 2020 hingga kini dengan bajet berjumlah RM100 juta setahun.
Kesemua individu yang ditahan dibawa ke Mahkamah Majistret Putrajaya pagi tadi untuk proses reman di bawah Seksyen 117 Kanun Acara Jenayah.
“Seramai 15 individu telah direman manakala dua lagi dibebaskan dengan jaminan masing-masing RM8,000 seorang,” ujarnya.
Dalam pada itu, Ketua Pesuruhjaya SPRM Datuk Seri Azam Baki mengesahkan tangkapan dan memberitahu kes disiasat di bawah Seksyen 16(a) dan Seksyen 18 Akta SPRM 2009. – K! ONLINE


9 negeri dilanda hujan lebat, ribut petir malam ini
Oleh NUR HUDA MUSA

26 Oktober 2021, 9:59 pm
PETALING JAYA – Hujan lebat berserta ribut petir dijangka akan melanda sembilan buah negeri malam ini.
Jabatan Meteorologi Malaysia (MetMalaysia) dalam satu kenyataan berkata, amaran ribut petir juga dikeluarkan di kesemua negeri tersebut sehingga pukul 11 malam ini.
Katanya amaran ribut petir itu dikeluarkan di negeri Kedah, Perak, Kelantan, Terengganu, Pahang, Selangor, Negeri Sembilan, Sarawak dan Sabah.
“Di Kedah, amaran ribut petir dikeluarkan di Kota Setar, Pokok Sena, Padang Terap, Yan, Pendang, Kuala Muda, Sik dan Baling.
“Sementara di Perak cuaca sama diramal berlaku di Kerian, Larut, Matang Dan Selama, Hulu Perak, Kuala Kanqsar dan Kinta,” katanya di sini tadi.
Sementara itu, MetMalaysia melaporkan hujan berserta ribut petir turut akan berlaku di Jeli dan Gua Musang, Kelantan manakala di Terengganu, ia membabitkan kawasan di Hulu Terengganu dan Dungun.

“Cuaca itu juga diramalkan meladan beberapa daerah di Pahang seperti Lipis, Jerantut, Bentong, Temerloh, Maran dan Bera; di Hulu Langat, Selangor serta Jempol di Negeri Sembilan.
“Selain itu, amaran ribut petir turut dikeluarkan di Sarawak melibatkan kawasan daerah Kapit (Belaga) dan Miri (Subis, Miri dan Marudi) manakala di Sabah, daerah seperti Pedalaman (Beaufort dan Tambunan), Pantai Barat (Papar, Putatan, Penampang, Kota Kinabalu, Tuaran dan Ranau) dan Sandakan (Tongod, Telupid dan Beluran) turut diramalkan akan berlaku hujan lebat berserta ribut petir,” ujarnya. – K! ONLINE


Polis lupus dadah RM40 juta esok
Oleh EDDY AQMAL MOHAMED HAMIDI

26 Oktober 2021, 6:18 pm
KUALA LUMPUR- Polis Kuala Lumpur akan melupuskan 776 kilogram (kg) dan 372 liter dadah pelbagai jenis esok bernilai hampir RM4 juta yang selesai dibicarakan dan telah diputuskan untuk dilupuskan oleh mahkamah.
Ketua Polis Kuala Lumpur Datuk Azmi Abu Kassim berkata, kesemua dadah berkenaan adalah daripada siasatan yang dilakukan dari tahun 2008 hingga 2020 melibatkan sebanyak 8,653 rampasan.
“Antara dadah yang dijadualkan akan dilupuskan esok adalah methamphetamine seberat kira-kira 237kg bernilai RM23.7 juta, canabis (179kg) bernilai RM8.96 dan heroin (55kg) bernilai RM1.95 juta.
“Turut akan dilupuskan adalah kertas siasatan di bawah Akta Dadah Berbahaya 1952 dan Akta Penagih Dadah 1983 dari tahun 1982 hingga 2015 yang telah selesai berjumlah 13,935 kertas siasatan,” katanya pada sidang akhbar di Ibu Pejabat Polis Kontinjen (IPK) Kuala Lumpur di sini hari ini.
Tambah beliau, pelupusan kertas siasatan dilaksanakan mengikut Perintah Tetap Ketua Polis Negara (PTKPN A402) (Pelupusan Fail/Rekod) manakala pelupusan barang kes dadah dilaksanakan mengikut peruntukan PTKPN D207 (Pelupusan Barang Kes).
“Bagi memenuhi kehendak piawaian alam sekitar pula, Jabatan Siasatan Jenayah Narkotik (JSJN) telah menggunakan khidmat dan kepakaran syarikat Kualiti Alam Sdn. Bhd. berdasarkan kewibawaan dan pengalaman mereka dalam industri pengurusan sisa.

“Pelupusan akan dijalankan di fasiliti syarikat berkenaan di Ladang Tanaherah A3 DIvision, Bukit Pelandok di Negeri Sembilan,” ujar beliau.
Dalam pada itu, Azmi berkata, JSJN Kuala Lumpur telah mencatatkan penurunan kes narkotik dalam tempoh tiga tahun iaitu sejak 2019 hingga 24 Oktober lalu.
“Pada 2019 sebanyak 12,949 kes narkotik telah disiasat dengan 16,949 tangkapan dan rampasan hampir RM29 juta manakala pada tahun 2020 jumlah kes menurun kepada 9,048 kes dengan 11,224 tangkapan namun nilai rampasan meningkat kepada RM149 juta.
“Sepanjang tahun 2021 sehingga 24 Oktober lalu pula, JSJN Kula Lumpur telah merekodkan sebanyak 7,776 kes dengan 9,732 tangkapan dan rampasan dadah bernilai RM49 juta,” katanya.
Tegas beliau, pihak polis khususnya JSJN IPK Kuala Lumpur akan terus berusaha untuk memerangi kegiatan penyalahgunaan dadah dan berterusan memeranginya dengan harapan suatu ketika nanti dapat membersihkan ibu negara daripada bahan terlarang itu. – K! ONLINE


Ulang tahun ke-50, Vida hanya mahu kasih sayang Allah
Oleh SAIRUL ZAMRI MISRANI

26 Oktober 2021, 6:55 pm
PETALING JAYA – Baharu sahaja menyambut ulang tahun kelahiran ke-50 kelmarin, tiada apa yang dimahukan usahawan kosmetik sensasi, Datuk Seri Vida selain kasih sayang Allah SWT.
Menerusi siaran langsung dalam Instagram, Vida memberitahu dia tidak mahu sebarang hadiah mahal sempena hari ulang tahunnya dan cukuplah hanya doa ikhlas daripada orang ramai.
“Saya tak perlu hadiah semua, saya dah ada belaka, Alhamdullilah. Saya hanya perlukan doa ramai, saya perlukan kasih sayang Allah.
“Nak barang kemas, ada dah. Barang kemas bukan setakat pakai, dah ada kedai. Nak beg tangan, dah penuh rumah.
“Nak kereta, kereta dah ada. Nak rumah, ada dah dalam 20 buah rumah saya. Itu riaklah pulak tu,” katanya.
Pada hantaran sama, Vida atau nama sebenarnya Hasmiza Othman turut berkongsikan tip dan amalan yang sering dilakukannya setiap kali menjelang ulang tahun kelahirannya setiap tahun.

“Pada hari lahir saya ni, biasanya saya akan membaca surah al-Fatihah untuk diri sendiri, untuk arwah anak saya, ibu saya dan untuk kamu semua.
“Baca al-Fatihah sekejap, tak sampai dua minit, tapi dia punya zat lain macam datang ke dalam jiwa kita,” katanya.
Pada sesi siaran langsung tersebut juga, pengikut turut meninggalkan komen supaya pelantun lagu I Am Me itu tidak lagi menyebut nama bekas pembantu peribadinya, Iqbal dalam sebarang perkongsiannya selepas ini.
Terdahulu, pasangan itu merancang mendirikan rumah tangga pada Disember akan datang tetapi berdepan pelbagai konflik seperti tidak mendapat restu kedua-dua anak Vida dan sebagainya.
Tidak setakat itu, Iqbal turut memberitahu hatinya sudah tawar dan telah membatalkan tempahan hotel untuk hari bahagianya bersama Vida. – K! ONLINE


Ustaz lawan hantu air tular
Oleh NABIL AIMAN NOR AZWAN

26 Oktober 2021, 6:26 pm
PETALING JAYA – Seperti yang diketahui ramai bukan semua manusia di dunia ini mempunyai kelebihan untuk berinteraksi dengan makhluk halus lagi-lagi di dalam ‘alam sebalik mata’.
Semalam tular sebuah video di Facebook mengenai seorang pengamal perubatan atau lebih dikenali Ustaz Rosdi didakwa mengangkat ‘hantu air’ sehingga berlaku penampakan susuk tubuh makhluk halus tersebut.
Berdasarkan video berdurasi 3 minit 40 saat oleh Md. Rosdi Hassan di laman sosial Facebook, ustaz tersebut bertindak menyeberangi sebatang sungai pada waktu malam.
Ketika kejadian, ustaz berkenaan seolah-olah menenggelamkan dirinya dan selepas beberapa saat beliau timbul dari permukaan air bersama satu ‘entiti’ yang bermata bewarna merah.
Susulan perkongsian video itu, rata-rata pengguna Facebook berasa seram dengan pendedahan oleh ustaz berkenaan mengenai rupa sebenar jin yang lebih dikenali sebagai ‘hantu air’.
“Allahuakbar, cukuplah saya dapat lihat mahkluk ghaib dalam video ustaz ini sahaja. Kalau terjumpa depan mata sendiri, bukan saya takut tapi mugkin tak kuat semangat untuk berdepan dengan makluk ini,” kata Sulaiman Salleh.

“Alhamdulillah, bukan semua orang boleh zahirkan benda-benda begini. Minta ustaz tunjukkan lagi yang lain untuk pengajaran akan kekuasaan Allah S.W.T dengan kehebatan ilmu orang-orang dulu,” jelas Mohd Yusoff.
“Seram betul bila tengok hantu air macam itu, ini baru jelmaan sahaja belum susuk tubuh sebenar kalau dia tunjuk dirinya yang sebenar pasti lagi menyeramkan,” ujar Nur Hidayah.
Terkini video tersebut mendapat lebih 11,000 reaksi dan dihujani lebih 2,600 komen di media sosial Facebook.- K! ONLINE.


Malaysia komited ratifikasi RCEP
Oleh LUQMAN RIDHWAN MOHAMED NOR

26 Oktober 2021, 6:24 pm
PUTRAJAYA – Perdana Menteri, Datuk Seri Ismail Sabri Yaakob menegaskan Malaysia komited untuk meratifikasikan Perjanjian Perkongsian Ekonomi Komprehensif Serantau (RCEP) menjelang hujung tahun ini.
Beliau berkata, RCEP akan membantu mempercepatkan pemulihan ekonomi serta meningkatkan daya tahannya.
“Malaysia kekal dengan pendirian bahawa isu membabitkan Laut China Selatan perlu diselesaikan secara aman dan konstruktif, selari dengan undang-undang antarabangsa termasuklah Udang-Undang Laut 1982 (UNCLOS),” ujarnya.
Beliau berkata demikian menerusi ciapan di akaun Twitter rasminya hari ini, dengan ia merupakan pendirian negara yang disampaikannya pada Sidang Kemuncak ASEAN ke-38 dan ke-39 hari ini.
Selain itu, Ismail Sabri berkata, Malaysia turut menggesa Myanmar untuk meneruskan komitmen negara tersebut dalam memastikan repatriasi yang berkesan pelarian serta melindungi hak asasi mereka. – K! ONLINE


Dua ahli sindiket tipu kerja dicekup
Oleh EDDY AQMAL MOHAMED HAMIDI

26 Oktober 2021, 6:48 pm
KUALA LUMPUR – Dua lelaki yang aktif menjalankan kegiatan penipuan tawaran pekerjaan dalam talian diberkas polis menerusi satu serbuan di sebuah unit kondominium di Cheras di sini semalam.
Ketua Jabatan Siasatan Jenayah Komersil Kuala Lumpur, Asisten Komisioner Mohd. Mahidisham Ishak berkata, serbuan dilakukan kira-kira pukul 3.30 petang oleh sepasukan polis dari Bahagian Siasatan Jenayah Komersil Daerah Sentul dan Cheras susulan maklumat dan risikan yang dilakukan.
“Kedua-dua suspek ditahan merupakan warga tempatan berusia 23 dan 32 tahun yang berperanan sebagai operator untuk menjerat mangsa menggunakan platform media sosial.
“Turut dirampas adalah satu unit komputer riba, enam buah telefon bimbit pelbagai jenama dan dua keping kad mesin juruwang automatik (ATM),” katanya menerusi satu kenyataan di sini hari ini.
Menurut beliau, siasatan awal mendapati sindiket berkenaan telah mula beroperasi sejak Mei lalu dengan menyasarkan mangsa dari kalangan warga tempatan.
“Kedua-dua suspek kini direman di bawah Seksyen 117 Kanun Prosedur Jenayah (KPJ) sehingga 28 Oktober ini dan kes disiasat di bawah Seksyen 420 Kanun Keseksaan kerana menipu,” tegas beliau. -K! ONLINE


Penyelesaian ringgit-baht lebih meluas Disember ini
Oleh KOSMO!

26 Oktober 2021, 6:46 pm
PETALING JAYA – Bank Negara Malaysia (BNM) dan Bank of Thailand (BOT) mengumumkan peluasan rangka kerja penyelesaian ringgit-baht berkuat kuasa 1 Disember ini.
Ia sebahagian daripada usaha berterusan untuk memperluaskan penggunaan mata wang tempatan bagi penyelesaian perdagangan dan pelaburan langsung antara Malaysia dengan Thailand.
Rangka kerja mutakhir itu termasuk meluaskan segmen pengguna yang layak dengan mengambil kira rakyat Malaysia dan Thailand yang menetap sama ada di Thailand atau Malaysia, selain merangkumi dasar pertukaran asing tambahan yang fleksibel seperti keperluan dokumen lebih ringkas.
Timbalan Gabenor BNM, Datuk Abdul Rasheed Ghaffour berkata, langkah tersebut akan memberi akses yang lebih meluas kepada perkhidmatan kewangan dalam denominasi ringgit atau baht bagi individu dan perniagaan di kedua-dua negara.
“Melalui rangka kerja tersebut, rakyat Thailand yang menetap di Malaysia juga boleh menggunakan perkhidmatan ini.
“Peluasan ini akan merangsang kegiatan ekonomi antara kedua-dua negara pada masa hadapan,” katanya dalam satu kenyataan yang dikeluarkan bersama oleh BNM dan BOT semalam.

Rangka Kerja Penyelesaian Mata Wang Tempatan antara Malaysia dengan Thailand dilancarkan buat kali pertama pada 14 Mac 2016, sebelum diperluas pada 2 Januari 2018 selaras dengan memorandum persefahaman antara BNM dengan BOT yang ditandatangani pada 27 Ogos 2015.


Polis KL berpuas hati pematuhan SOP di ibu negara
Oleh EDDY AQMAL MOHAMED HAMIDI

26 Oktober 2021, 6:22 pm
KUALA LUMPUR – Secara purata, sebanyak 10 kompaun dikeluarkan oleh Polis Kuala Lumpur kepada orang awam yang melanggar prosedur operasi standard (SOP) Pelan Pemulihan Negara (PPN) di ibu negara setiap hari.
Ketua Polis Kuala Lumpur, Datuk Azmi Abu Kassim berkata, jumlah itu menunjukkan kadar pematuhan masyarakat terhadap SOP PPN di ibu negara berada pada tahap tinggi serta memuaskan.
“Kita ada 68 pasukan pematuhan untuk memastikan orang ramai mematuhi SOP PPN seperti pemakaian pelitup muka dan penjarakan fizikal.
“Polis juga ada bekerjasama dengan pelbagai agensi untuk memantau SOP PPN. Sebagai contohnya, jika kita pergi pantau tapak pembinaan, ia memerlukan bantuan Jabatan Tenaga Kerja,” katanya pada sidang akhbar di Ibu Pejabat Polis Kontinjen (IPK) Kuala Lumpur di sini hari ini.
Bagaimanapun, beliau memaklumkan kadar kompaun akan meningkat sedikit pada hujung minggu memandangkan orang ramai mengambil peluang untuk meluangkan masa dan beriadah.
“Suka untuk saya katakan bahawa pihak polis Kuala Lumpur berpuas hati dengan kadar pematuhan SOP di ibu negara dan setakat ini pihak kami tidak menerima sebarang laporan berhubung pelanggan yang masuk ke dalam premis tanpa mengimbas kod MySejahtera.

“Kalau ada maklumat berkaitan perkara berkenaan, mereka boleh melaporkan kepada polis. Kefahaman masyarakat Kuala Lumpur terhadap SOP sangat tinggi,” katanya. – K! ONLINE


Saintis kaji terapi najis cegah penuaan
Oleh KOSMO!

26 Oktober 2021, 6:30 pm
LONDON – Sepasukan saintis berjaya menghasilkan kaedah rawatan antipenuaan baharu dengan  menggunakan najis bagi mengembalikan memori dan tubuh badan seperti ketika waktu muda, lapor akhbar Daily Star semalam.
Kajian yang dilakukan di Kolej Universiti Cork, Ireland itu menggunakan tikus sebagai bahan uji kaji, di mana najis tikus muda dimasukkan ke dalam usus tikus tua menggunakan tiub.
Selepas proses tersebut dilakukan, tikus tua mula menunjukkan beberapa kesan positif termasuk  peningkatan kebolehan untuk belajar, peningkatan daya ingatan dan pengurangan kadar keresahan.
Ketua penulis kajian tersebut, John Cryan berkata, beliau dan pasukannya merancang untuk menggunakan hasil kajian untuk menyiasat hubung kait antara usus dengan otak pada masa akan datang.
Seterusnya, mereka berhasrat untuk melakukan kajian  sama ke atas manusia untuk melihat sama ada ia boleh menjadikan manusia kembali muda.
“Jika manusia boleh mengekalkan fungsi kognitif mereka dalam keadaan baik bagi tempoh lama dan sekiranya mereka kurang sensitif terhadap jangkitan dan kesan-kesan imunisasi, ia akan memberi kesan yang besar kepada kualiti kehidupan harian,” katanya. – Agensi


Bapa azan anak baru lahir guna telefon bimbit
Oleh KOSMO!

26 Oktober 2021, 7:00 pm
JAKARTA – Seorang anggota polis unit khas Indonesia menyentuh hati banyak pihak apabila mengazankan bayinya yang baru lahir menerusi panggilan telefon ketika bertugas di hutan bagi menjejaki pengganas, lapor laman berita Suara.com hari ini.
Video anggota bernama Ipda Rano Aprilianto, 33, itu menjadi tular di media sosial kerana memaparkan aksi mengazankan bayinya meskipun sedang bertugas demi mempertahankan negara.
“Assalamualaikum. Ini Pipi, sayang. Sudah lahir (anak) ya?” kata Ipda kepada isterinya.
“Sudah lahir. Perempuan,” jawab isterinya.
Ipda yang lebih mesra disapa Pipi oleh isterinya itu kemudiannya mengazankan bayinya sambil menitiskan air mata tanda terharu.
Pada bahagian belakangnya, kelihatan seorang anggota sepasukan sedang berkawal.

Video itu kemudiannya menerima komen daripada Ketua Jabatan Perhubungan Awam Polis Wilayah Lampung, Komisioner Zahwani Pandra Arsyad yang mengesahkan bahawa Ipda merupakan seorang anggota polis.
Dia disahkan sedang bertugas dalam Operasi Pasukan Petugas Madago Raya tahap 3 dan 4 di wilayah Sulawesi Tengah. – Agensi


Agong, Permaisuri selamat pulang ke tanah air
Oleh NUR HUDA MUSA

26 Oktober 2021, 6:36 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah selamat pulang ke tanah air hari ini selepas menamatkan Lawatan Khas ke United Kingdom.
Istana Negara dalam satu kenyataan berkata, pesawat khas yang membawa Seri Paduka Baginda berdua dan delegasi mendarat dengan selamat di lapangan terbang Pangkalan Udara TUDM Kuantan, Pahang pada pukul 3.45 petang tadi.
“Keberangkatan tiba Seri Paduka Baginda disambut Tengku Arif Bendahara Tengku Muhammad Iskandar Ri’ayatuddin Shah.
“Turut berada di Pangkalan TUDM, Menteri Besar Pahang, Datuk Sri Haji Wan Rosdy Wan Ismail; Setiausaha Kerajaan Negeri Pahang, Datuk Sri Dr. Sallehuddin Ishak, Sahibus Samahah Mufti Negeri Pahang, Datuk Sri Dr. Abdul Rahman Osman dan barisan EXCO Kanan negeri Pahang serta Orang Besar Berempat dan Orang Besar Berlapan negeri Pahang,” katanya di sini hari ini.
Tambah kenyataan itu katanya, sejurus keberangkatan tiba, Seri Paduka Baginda berdua berkenan menjalani saringan Covid-19 di Pangkalan Udara TUDM, Kuantan dan menjalani kuarantin kendiri selaras dengan ketetapan Prosedur Operasi Standard (SOP) oleh Kementerian Kesihatan (KKM).
“Terdahulu, Seri Paduka Baginda berdua turut telah menjalani ujian saringan Covid-19 di London, United Kingdom, tiga hari sebelum keberangkatan pulang.

“Lawatan Khas ini merupakan kali kedua Seri Paduka Berdua ke United Kingdom sejak Al-Sultan Abdullah Ri’ayatuddin Al-Mustafa Billah Shah dipilih sebagai Yang di-Pertuan Agong ke-16. Lawatan Khas pertama adalah pada bulan Disember 2019, selama tujuh hari bermula 9 Disember,” ujarnya.
Selain itu katanya, dalam Lawatan Khas kali ini, Seri Paduka Baginda Yang di-Pertuan Agong telah berkenan berangkat melawat Stesen Janakuasa Battersea, projek hartanah ikonik pelaburan Malaysia di London dan Pusat Penyelidikan Tun Abdul Razak di Brickendonbury, Hertford, selain menerima kunjungan Yang Mulia Putera Mahkota Abu Dhabi, Sheikh Mohammed Bin Zayed Al Nahyan di London.
“Seri Paduka Baginda turut berkenan menerima menghadap Ketua Staf Pertahanan United Kingdom, General Sir Nicholas Patrick Carter, di London dan berangkat menghadiri majlis perjumpaan semula (reunion) bersama para rakan kadet Intake SMC 19 Royal Military Academy Sandhurst pada tahun 1978/79.
“Menzahirkan keprihatinan dan keperibadian tinggi Seri Paduka Baginda berdua, Seri Paduka Baginda Yang di-Pertuan Agong dan Seri Paduka Baginda Raja Permaisuri Agong turut telah berkenan meluangkan masa bertemu dan menyantuni diaspora Malaysia di United Kingdom,” katanya. -K! ONLINE


Suami isteri namakan 11 anak guna 4 abjad
Oleh KOSMO!

26 Oktober 2021, 5:30 pm
BRUSSELS, BELGIUM – Sepasang suami isteri di Belgium menamakan kesemua 11 anak mereka hanya dengan menggunakan empat abjad yang diubah suai secara berbeza, lapor akhbar The Sun semalam.
Gwenny Blanckaert and Marino Vaneeno hanya menggunakan abjad a, e, l dan x dalam kesemua nama anak-anak mereka yang terdiri daripada tujuh perempuan dan empat lelaki.
Anak sulung mereka yang berusia 13 tahun bernama Alex, dan diikuti dengan Axel, 12; Xela, 11; Lexa, 10; Xael, 9; Xeal, 8; Exla, 5; Leax, 4; Xale, 2; Elax, 1 dan Alxe, enam bulan.
Mereka juga dijangka menimang cahaya mata yang ke-12 pada April tahun depan.
“Kami menamakan anak sulung sebagai Alex bersempena dengan nama bapa tiri Vaneeno kerana berasakan ia adalah nama yang indah.
“Anak kedua kami kemudiannya dinamakan Axel sebelum kami mula ‘bermain’ dengan empat abjad tersebut untuk menamakan anak-anak yang lain,” kata Blanckaert.

Tambahnya, selepas melahirkan anak ke-12 pada tahun depan, dia dan suaminya berhasrat untuk tidak lagi mempunyai anak yang lain.
“Sejak awal lagi kami telah menetapkan sasaran untuk memiliki 12 orang anak. Apabila kami duduk di sekeliling meja bersama 12 orang anak, ia bererti keluarga ini telah lengkap,” ujar Blanckaert. – Agensi


Ribut petir, hujan lebat di 12 negeri malam ini
26 Oktober 2021, 5:51 pm
PETALING JAYA – Amaran ribut petir dan hujan lebat diramal akan melanda beberapa kawasan di 12 buah negeri sehingga pukul 8 malam ini.
Jabatan Meteorologi (MetMalaysia) menerusi satu kenyataan di Facebooknya berkata, cuaca tidak menentu itu akan melanda seluruh negeri Perlis serta Perak.
“Selain itu, bagi kawasan di negeri Kedah, keadaan hujan lebat serta ribut petir dijangka akan berlaku di Kubang Pasu, Pendang, Sik, Baling, Kulim dan Bandar Baharu, manakala di Pulau Pinang di Seberang Perai Utara, Seberang Perai Tengah dan Seberang Perai Selatan.
“Sementara itu, di Kelantan membabitkan kawasan Tumpat, Kota Bharu, Jeli dan Gua Musang, manakala bagi kawasan di negeri Terengganu di Besut, Setiu, Hulu Terengganu dan juga Kemaman,” katanya hari ini.
Tambahnya, cuaca tidak menentu itu juga dijangka akan melanda negeri Pahang membabitkan kawasan di Tanah Tinggi Cameron, Lipis, Raub, Bentong dan Rompin, selain di Selangor pula di Hulu Selangor.
“Bagi kawasan di Negeri Sembilan pula di Jelebu, Seremban, Kuala Pilah dan Jempol, sementara di Johor di Mersing, Kulai, Kota Tinggi serta Johor Bahru.

“Ribut petir dan hujan lebat diramal akan melanda negeri Sarawak di Serian, Sibu, Mukah, Bintulu, Miri (Beluru, Miri dan Marudi), dan Limbang manakala kawasan bagi negeri Sabah di Pantai Barat, Tawau (Lahad Datu), Sandakan (Beluran) serta Kudat,” katanya. – K! ONLINE


Mangsa jatuh kuarters teruja mahu bercuti
Oleh SITI A'ISYAH SUKAIMI

26 Oktober 2021, 6:07 pm
PUTRAJAYA – “Kami sepatutnya pergi bercuti ke Janda Baik, Pahang pada minggu ini.”
Demikian luah Md. Rizal Ramdzan, 42, bapa kepada kanak-kanak, Keisya Nawrah, 11 yang meninggal dunia selepas terjatuh tingkat tujuh sebuah kuarters kerajaan di Presint 5 di sini semalam.
Menurut Md. Rizal, segala perancangan dan penginapan telah dibuat bagi tujuan percutian tersebut.
“Keisya kelihatan begitu teruja untuk ke sana (Janda Baik).
“Dia seorang yang ceria. Kalau berada di rumah, dia suka bermain-main dengan saya dan adik-beradik yang lain,” katanya ketika ditemui pemberita di Hospital Putrajaya di sini hari ini.
Berita berkaitan: Kanak-kanak maut jatuh tingkat 7

Keisya yang merupakan anak kedua daripada tiga beradik ditemui dalam keadaan tidak sedarkan diri di tingkat bawah kuarters berkenaan pada pukul 6.55 petang.
Mangsa kemudian dikejarkan ke Hospital Putrajaya dan disahkan meninggal dunia pada pukul 7 malam.-K! ONLINE


Wanita bawa 23 ahli keluarga lain di janji temu
Oleh KOSMO!

26 Oktober 2021, 5:35 pm
BEIJING – Helah seorang wanita yang membawa bersama 23 orang ahli keluarganya ke sebuah janji temu dengan seorang lelaki untuk menguji sifat pemurah lelaki itu tidak menjadi apabila dia akhirnya terpaksa membayar sendiri bil makanan yang dipesan berjumlah AS$3,100 (RM12,857) lapor akhbar New York Post semalam.
Menurut laporan akhbar tempatan Taizhou Evening News, wanita yang tidak didedahkan identitinya itu keluar berjanji temu dengan seorang lelaki yang dikenali sebagai Lui di sebuah restoran yang terletak di wilayah Zhejiang.
Akhbar itu turut melaporkan, ibu Lui telah mengatur temu janji tersebut kerana bimbang dengan anaknya yang masih solo.
Bagi membuatkan pasangannya kagum, Lui pada awalnya bersetuju untuk membayar makanan untuk janji temunya itu, tanpa mengetahui bahawa wanita itu membawa bersama ahli keluarganya yang lain.
Lui bagaimanapun meminta wanita itu dan keluarganya untuk membayar bahagian mereka.
Menurut pasangan Lui, dia berbuat begitu kerana mahu menguji sifat pemurah Lui sebelum memutuskan untuk menjalin hubungan dengan lelaki itu. – AGENSI


Proton Juara, dulu dihina sekarang dicari
Oleh MOHD RASDAN AHMAD

26 Oktober 2021, 5:14 pm
PETALING JAYA – Proton Juara yang dilancarkan pada 2001 ternyata mempunyai bentuk yang unik dan pelik jika dibandingkan dengan kereta pelbagai guna (MPV) yang lain.
Ketika di awal jualannya, kereta ini tidak mendapat permintaan yang banyak ditambah pula dengan harga sekitar RM50, 000 yang agak mahal ketika itu.
Juara terus merudum, sekitar 2010 kereta ini hanya dijual pada harga RM3, 000 ke RM4, 000 sahaja bagi kondisi yang baik.
Manakala bagi yang berkarat dan rosak, ianya menjadi reban ayam mahupun sebagai pelapik papan di bawah pokok jambu sahaja.
Namun, sejak kebelakangan ini, jenama ini mula menjadi sebutan ramai, mungkin kerana bentuknya yang tinggi menjadi pilihan peniaga tepi jalan.
Bukan itu sahaja, trend menjadikan van sebagai kenderaan berkempen (camper van) ketika ini membuatkan Juara menjadi pilihan ramai.

Menjengah ke beberapa portal jualan kereta, nampaknya harga MPV ini telah mencecah RM10, 000 ke RM15, 000 bagi yang berkondisi elok.
Untuk mencari model ini juga cukup sukar ketika ini, orang ramai turut berpandangan sama dan mendapati model ini semakin pupus.
“Dulu memang bukan pilihan lah Juara ni, dengan bentuk peliknya. Tapi saya agak terkejut dengan harga dan permintaan sekarang.
“Sebelum ini nak cari cukup senang, sekarang memang susah nak dapat. Orang meniaga memang suka dengan model ni,” jelas Yap Ah Chong.
“Juara ni bagus, pintu gelonsor belakang boleh dibuka kedua-dua belah. Memang menjadi pilihan bagi yang nak modi kereta ni.
“Harga pun dah start Yahudi dah sekarang, pandai dah orang-orang kita ni,” kata Wan Aziz Wan Deraman. – K! ONLINE.


Kos mengerjakan umrah ditentukan MOTAC
Oleh SUBKHI SUDARJI

26 Oktober 2021, 5:10 pm
PUTRAJAYA – Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary memaklumkan kos mengerjakan ibadah umrah ditetapkan oleh Kementerian Pelancongan, Seni dan Budaya (MOTAC) dan bukan di bawah bidang kuasanya.
Menurutnya, berlakunya peningkatan kos adalah disebabkan susulan pelaksanaan prosedur operasi standard (SOP) sama ada di pihak Arab Saudi atau kerajaan Malaysia.
“Permintaan mengerjakan umrah kini semakin meningkat selepas kerajaan Arab Saudi membenarkan rakyat luar mengerjakan ibadah berkenaan.
“Peningkatan kos RM6,900 ini membabitkan bayaran visa umrah, harga tiket penerbangan pergi balik, kos pengangkutan dan penginapan hotel di Tanah Suci, kos makan dan minum, upah pembimbing umrah atau mutawif, kos ujian saringan Covid-19 dan kuarantin selepas selesai ibadat berkenaan,” katanya.
Terdahulu, beliau menyampaikan Bantuan One-Off kepada Pekerja Agensi Pelancongan di pejabatnya di sini hari ini.
Yang turut hadir, Pengerusi Majlis Agama Islam Wilayah Persekutuan (MAIWP),Datuk Dr Mohd Daud Bakar; Pemangku Ketua Eksekutif MAIWP, Mohd. Nizam Yahya dan Pengurus Baitulmal, Ahmad Talmizi Yahaya.

Kementerian Haji dan Umrah Arab Saudi baru-baru mengumumkan kapasiti harian bagi jemaah umrah dinaikkan kepada 100,000 orang.
Bilangan jemaah solat fardhu turut dinaikkan kepada 60,000 orang. – K! ONLINE


‘Awak tunggu sahajalah surat saman’
Oleh MOHD. HAIKAL ISA

26 Oktober 2021, 6:14 pm
‘Awak tunggu sahajalah surat saman’
PETALING JAYA – Pelawak sensasi, Shuk Sahar bakal mengambil tindakan undang-undang terhadap seorang wanita yang menuduhkannya melakukan lawak lucah atau ‘double meaning’ terhadap wanita tersebut.
Menurut wanita yang dikenali sebagai Ayu Aziz, insiden berkenaan berlaku sewaktu menjadi tetamu jemputan dalam sebuah program radio popular tempatan pada tahun 2020.
Ayu menerusi Twitter berkongsi tangkap untaian tangkap layar perbualannya dengan Shuk atau nama lengkapnya, Mohammad Shukri Mohamed Sahar dalam mesej peribadi (DM) Instagram.
Dalam perbualan itu, Shuk menulis: “Salam, maaf ya ada terbaca Twitter awak kata saya pernah flirt (menggatal) ‘double meaning’. Bila itu ya, sebab setahu saya sepanjang saya di radio, saya tak pernah temu bual awak.
“Beginilah, kalau saya rasa perkara ini fitnah, saya akan guna cara legal (ambil tindakan undang-undang) ya.

“Awak tunggu sahajalah surat saman daripada saya sebab saya memang tak kenal langsung awak.”
Ayu turut berkongsi sepotong video Shuk yang ketika itu masih bertugas sebagai penyampai radio Hot FM mengeluarkan kata-kata berbaur lucah.
Berdasarkan pemerhatian video yang dikongsi, apabila Ayu mendedahkan usianya baru berusia 18 tahun, Shuk menyampuk dengan ayat ‘pergh sedang elok’ sepertinya menaburkan kata-kata yang mempunyai maksud lain.
Menurut Ayu, dia tidak gentar andai Shuk berhasrat ingin mengambil tindakan undang-undang terhadapnya disebabkan pendedahan yang dilakukan.
“Saya ada bukti bergambar awak pernah temu bual saya.
“Kalau kira saksi, dalam bilik (konti) ada dua orang lelaki dan seorang lagi perempuan (adik perempuan saya).
“Sama ada dua orang lelaki nak mengaku atau tidak tapi saya tak takut pun. Buatlah apa Shuk nak buat.
“Shuib pun pernah bagi amaran gurau halus kepada adik saya ‘kalau boleh jangan kenal dia (Shuk)”, ciap Ayu.
Wanita berkenaan bertindak membongkar sifat ‘miang’ Shuk yang terpalit dengan pelbagai kontroversi sejak kebelakangan ini.
Kontroversi dimaksudkan termasuklah kecurangan terhadap isteri dan keceluparan ketika beraksi sebagai pengacara sehingga menjadi pemangkin kepada jenaka lucah melibatkan beberapa selebriti tempatan lain dalam program Rumah No. 107. – K! ONLINE


Buruh perkosa anak saudara dipenjara 12 tahun
Oleh TENGKU DANISH BAHRI TENGKU YUSOFF

26 Oktober 2021, 5:06 pm
KUALA TERENGGANU – Perbuatan serakah seorang buruh memperkosa anak saudara perempuannya berusia 14 tahun pada bulan lalu berbalas apabila dia dijatuhi hukuman penjara 12 tahun dan 10 sebatan oleh Mahkamah Sesyen di sini hari ini.
Hakim Nooriah Osman memerintahkan hukuman demikian selepas tertuduh berusia 49 tahun membuat pengakuan bersalah selepas pertuduhan dibacakan di hadapannya.
Beliau mengarahkan lelaki itu menjalani hukuman penjara 12 tahun dan 10 sebatan itu bermula dari tarikh tangkap iaitu 20 Oktober lalu.
Berdasarkan pertuduhan, tertuduh didakwa merogol mangsa berusia 14 tahun di sebuah rumah di daerah ini pada pukul 4 pagi akhir September lalu.
Dia didakwa mengikut Seksyen 376 (3) Kanun Keseksaan yang memperuntukkan hukuman penjara antara lapan sehingga 30 tahun serta tidak kurang 10 sebatan jika sabit kesalahan.
Dalam pertuduhan berasingan, tertuduh tidak mengaku salah atas dakwaan melakukan persetubuhan luar tabii terhadap mangsa di lokasi, masa dan tarikh sama.

Dia didakwa mengikut Seksyen 377B Kanun Keseksaan yang memperuntukkan hukuman penjara maksimum 20 tahun dan sebatan jika sabit kesalahan. – K! ONLINE


Harith tidak menyebelahi mana-mana pihak
Oleh KOSMO!

26 Oktober 2021, 5:19 pm
PETALING JAYA – Selepas menerima kecaman daripada netizen, selebriti versatil Harith Iskander bertegas tidak menyebelahi mana-mana pihak dalam isu berkaitan usawahan sensasi Nur Sajat.
Harith dalam satu entri Facebook malam tadi turut menasihatkan agar orang ramai tidak sewenang-wenangnya menghentam Nur Sajat tanpa mendengar sebarang penjelasan daripada mulut empunya badan.
“Pada akhirnya kita tidak kenal seseorang itu sehingga kita dengar sendiri daripada mereka.
“Seperti yang saya cakap pada malam tadi (kelmarin), Sajat hanyalah seorang manusia. Dia juga mengaku tidak sempurna tetapi ramai yang menghentam dan menghinanya dalam media sosial seolah-olah merasakan diri mereka lebih sempurna,” katanya.
Tambah pemilik nama penuh Harith Iskander Musa, 55, segmen bual bicara What Going On Malaysia dilancarkan bagi memberi peluang kepada mana-mana individu menyuarakan pendapat mereka kepada umum.
Malah, juara pertandingan Funniest Person In The World 2016 itu juga berharap orang ramai tidak membuat spekulasi dan kesimpulan sendiri mengenai apa sahaja isu berkenaan.

“Saya di sini bukan untuk menyebelahi atau menghukum Sajat dan orang lain. Rancangan ini ialah platform peribadi saya untuk berbicara dan mendengar pandangan mereka.
“Anda tidak perlu percaya atau suka dengan setiap perkara yang dia ceritakan tetapi sekurang-kurangnya kita mendengar daripada mulutnya sendiri.
“Janganlah kita memburukkan lagi keadaan dengan menghentam dan menjadi individu ‘buat-buat tahu’ dalam apa sahaja isu,” ujarnya.
Dalam pada itu, usaha Kosmo! untuk mendapatkan komennya berkenaan isu sepupu Nur Sajat ingin mengenakan tindakan undang-undang tidak berhasil sehingga kini.
Pada Ahad lalu, Harith menemu bual Sajat atau nama sebenarnya, Muhammad Sajjad Kamaruzzaman dalam satu siaran langsung What’s Going On Malaysia yang disiarkan dalam saluran YouTubenya.
Menerusi temu bual tersebut, Sajat yang kini menetap di Australia itu mendedahkan antara sebab dia melarikan diri ialah kerana takut ditangkap dan diletakkan dalam penjara lelaki. – K! ONLINE


Imigresen tak lantik ejen urus PATI
Oleh SUBKHI SUDARJI

26 Oktober 2021, 5:30 pm
PUTRAJAYA- Jabatan Imigresen (JIM) tidak pernah melantik mana-mana ejen atau pihak ketiga untuk menguruskan pendaftaran Program Rekalibrasi Pendatang Asing Tanpa Izin (PATI).
Ketua Pengarahnya, Datuk Khairul Dzaimee Daud berkata, pihaknya menerima maklumat dan pertanyaan berkaitan ejen serta pihak ketiga yang menawarkan perkhidmatan menguruskan pendaftaran Program Rekalibrasi PATI dengan mengenakan jumlah bayaran tertentu.
“Ada antara ejen dan pihak ketiga yang berselindung di sebalik nama NGO dan syarikat pembekal tenaga kerja bagi memancing majikan untuk menggunakan perkhidmatan mereka,” katanya dalam kenyataan di sini hari ini.
Khairul Dzaimee menasihatkan orang ramai agar tidak membuat sebarang urusan dengan ejen dan pihak ketiga bagi tujuan pendaftaran program Rekalibrasi.
Katanya, JIM sentiasa membuat pengumuman dari semasa ke semasa dan orang ramai yang mempunyai sebarang pertanyaan berhubung program tersebut boleh membuat pertanyaan melalui Sistem Pertanyaan Online (SPO) di pautan www.imi.gov.my. — K! ONLINE


Kursus PraPerkahwinan Islam online anjuran Jawi dapat sambutan
Oleh MOHD. HUSNI MOHD. NOOR

26 Oktober 2021, 4:58 pm
PUTRAJAYA – Biarpun dalam tempoh Perintah Kawalan Pergerakan (PKP), Kursus PraPerkahwinan Islam seliaan Jabatan Agama Islam Wilayah Persekutuan (Jawi) tetap mendapat sambutan ramai biarpun dilaksanakan secara atas talian.
Sejak Julai tahun lalu hingga Oktober tahun ini, seramai 72,915 orang peserta telah mengikuti kursus berkenaan melalui 23 Pusat Kursus Praperkahwinan Islam (KPPI) di Wilayah-Wilayah Persekutuan.
Jawi menerusi satu kenyataan berkata, kursus berkenaan terpaksa dilaksanakan secara atas talian susulan pandemik Covid-19.
Menurutnya, sehingga kini, sebanyak 27 Pusat KPPI di Kuala Lumpur, Putrajaya dan Labuan telah diberikan permit penganjuran kursus oleh Jawi.
“Kursus Praperkahwinan Islam diwajibkan bagi pasangan yang ingin melangsungkan pernikahan di Wilayah Persekutuan sebagai persediaan melengkapkan diri dengan ilmu dan kemahiran berumahtangga,” katanya hari ini.
Dalam pada itu, Jawi turut memberi penarafan Gred A (Cemerlang) kepada 10 Pusat KPPI di Wilayah – Wilayah Persekutuan berdasarkan kriteria-kriteria yang ditetapkan.

Kaedah penarafan ditentukan berasaskan empat komponen utama termasuk kemudahan dan fasiliti lengkap; pelaksanaan Modul Bersepadu Kursus Praperkahwinan Islam (MBKPI) versi terkini; pematuhan terhadap Garis Panduan Pelaksanaan Kursus Praperkahwinan Islam.
Dalam majlis ringkas di Masjid Negara, Kuala Lumpur pagi ini, Jawi turut melancarkan Buku Garis Panduan Penarafan Pusat Kursus Praperkahwinan Islam yang julung kali diperkenalkan bertujuan mewujudkan Pusat KPPI berkualiti, seragam dan menepati piawaian yang ditetapkan. – K! ONLINE


AIGA penanda aras tahap integriti, tadbir urus dan antirasuah
Oleh ABDUL RASHID ABDUL RAHMAN

26 Oktober 2021, 5:03 pm
KUANTAN – Anugerah Integriti, Governans dan Antirasuah (AIGA) 2020 yang julung kali diadakan di Pahang akan menjadi penanda aras kepada kejayaan negara dalam meningkatkan tahap integriti, tadbir urus dan antirasuah bagi sektor awam dan juga governans dalam pengurusan sektor swasta.
Ketua Setiausaha Negara, Tan Sri Mohd. Zuki Ali berkata, anugerah yang bertepatan dengan aspirasi Pelan Antirasuah Nasional (NACP) itu merupakan sebuah projek rintis iaitu yang dijalankan di peringkat negeri Pahang sebelum pelaksanaannya turut dibuat di peringkat nasional pada masa akan datang.
“Walaupun terdapat banyak usaha dalam memastikan sesebuah organisasi itu mempunyai tadbir urus yang baik, tetapi apakah indikator terbaik yang boleh digunapakai bagi mengukur keberhasilan perlaksanaannya.
“Oleh yang demikian maka tercetusnya idea perlaksanaan anugerah ini sebagai mekanisme penilaian dan seterusnya sebagai platform kepada penghargaan terhadap usaha-usaha yang telah dilaksanakan,” katanya ketika berucap pada majlis penyampaian AIGA 2020 di Dewan Utama Kompleks Yayasan Pahang di sini hari ini.
Penyampaian anugerah berkenaan disempurnakan oleh Menteri Besar, Datuk Seri Wan Rosdy Wan Ismail.
Anugerah berkenaan penting dalam memastikan usaha negara mewujudkan ekosistem berintegriti dan bebas rasuah dalam organisasi sama ada di sektor awam mahupun sektor swasta dapat direalisasikan.

Jelasnya, nnugerah itu bertitik tolak kepada persoalan asas iaitu bagaimana mekanisme yang terbaik untuk mengukur sejauh mana usaha integriti dan tadbir urus dalam sesebuah organisasi sama ada sektor awam mahupun sektor swasta dapat memberi impak yang signifikan.
Sementara itu, Wan Rosdy berkata, AIGA menjadi satu inisiatif meningkatkan pembudayaan integriti dan tadbir urus, menerusi pemberian pengiktirafan dan penghargaan kepada sektor awam dan swasta yang menzahirkan komitmen dalam pembudayaan integriti, tadbir urus terbaik, dan inisiatif antirasuah dalam organisasi. -K! ONLINE


Puteri Mako selamat kahwini Kei Komuro
Oleh KOSMO!

26 Oktober 2021, 5:01 pm
TOKYO – Puteri Mako selamat berkahwin dengan teman lelakinya sejak dari zaman kolej lagi, Kei Komuro hari ini, sekaligus hilang statusnya sebagai kerabat diraja Jepun, lapor Badan Penyiaran British (BBC).
Di bawah undang-undang Jepun, kerabat diraja wanita akan kehilangan status mereka apabila berkahwin dengan orang kebanyakan.
Puteri Mako tidak mengadakan  upacara perkahwinan diraja dan menolak pembayaran oleh kerajaan yang ditawarkan kepada kerabat diraja wanita yang akan berpisah dengan  keluarga mereka.
Puteri Mako merupakan anggota  keluarga diraja Jepun yang pertama menolak pembayaran tersebut.
Beliau dalam satu sidang akhbar yang diadakan hari ini memohon maaf bagi semua masalah yang tercetus akibat perkahwinannya.
“Saya memohon maaf atas masalah yang tercetus dan amat berterima kasih kepada mereka yang terus menyokong saya.

“Bagi saya, Kei tiada galang gantinya dan kami perlu memutuskan untuk berkahwin,” kata Puteri Mako.
Pasangan tersebut dijangka berpindah ke Amerika Syarikat di mana Komuro bertugas sebagai peguam.
Perpindahan itu telah mencetuskan perbandingan antara Puteri Mako dan Komuro dengan pasangan diraja Britain, dengan orang ramai menggelar pasangan pengantin baharu itu sebagai ‘Harry dan Meghan Jepun’. – AGENSI


94.7 peratus individu dewasa lengkap vaksinasi
Oleh NABIL AIMAN NOR AZWAN

26 Oktober 2021, 4:39 pm
PETALING JAYA – Sebanyak 94.7 peratus atau 22,166,633 individu dewasa negara ini telah lengkap menerima dua dos vaksin setakat semalam.
Berdasarkan data yang dikongsikan Jawatankuasa Khas Jaminan Akses Bekalan Vaksin Covid-19 (JKJAV), sebanyak 97.5 peratus atau lebih 22,822,013 juta individu dewasa pula sudah menerima suntikan pertama.
Setakat semalam juga, sejumlah 184,162 dos suntikan harian telah diberikan di seluruh negara.
Data yang dikongsikan JKJAV.
Daripada jumlah itu, Johor mencatatkan pemberian dos kedua tertinggi dengan 20,645 diikuti, Selangor (19,822), Perak (17,110) Pulau Pinang (13,834), Kelantan (12,380) dan Kedah (9,573).
Peringatan buat orang ramai yang ingin pulang ke kampung sila lakukan ujian kendiri Rapid Test Kit-Antigen (RTK-Ag) bagi memastikan anda bebas daripada Covid-19 supaya penularan wabak ini tidak berlaku lagi. – K! ONLINE.


Ada sebab air zamzam tidak boleh dibawa pulang
Oleh NABIL AIMAN NOR AZWAN

26 Oktober 2021, 4:34 pm
PETALING JAYA – Kebiasaannya umat Islam yang berpeluang mengerjakan ibadah haji dan umrah di Tanah Suci Mekah pastinya akan membawa pulang air zamzam buat saudara-mara di negara ini.
Tetapi baru-baru ini tular sebuah video dakwaan mengenai kerajaan Arab Saudi yang tidak membenarkan air zamzam keluar dari negara itu.
Menerusi perkongsian seorang rakyat Malaysia yang bermastautin di sana, beliau telah menjelaskan isu larangan air zamzam yang tidak dibenarkan untuk dibawa pulang ke tanah air di atas sebab-sebab tertentu.
Melalui perkongsian itu, dia berkata kerajaan Arab Saudi mula tidak membenarkan membawa air zamzam naik ke atas pesawat sejak berlakunya pandemik tahun lepas sehinggalah ke hari ini.
“Kami yang menetap di Arab Saudi ketika ini tidak terkejut dengan video tersebut, kerana sejak penerbangan dibenarkan dan lapangan terbang dibuka semula rakyat Saudi sendiri tidak dapat membeli air zamzam di airport antarabangsa Jeddah.
“Rakyat di negara ini yang ingin pulang bercuti ke negara masing-masing juga tidak dibenarkan untuk membawa air zamzam naik ke pesawat untuk dibawa pulang,” katanya dalam satu perkongisan baru-baru ini.

Ketika ini kerajaan Arab Saudi masih lagi menguatkuasakan undang-undang yang baru itu dan rakyat Malaysia pasti terkena tempias bagi sesiapa sahaja yang ingin membawa pulang air zamzam ke tanah air.
“Jadi perkara ini kami sudah jangkakan, mungkin para jemaah umrah juga tidak akan mendapat ‘keistimewaan’ seperti biasa iaitu dengan membawa pulang lima liter air zamzam setiap seorang.
“Berdoalah agar pihak Arab Saudi membenarkan semula pembawaan air zamzam kerana kami yang duduk di Saudi turut terkesan juga berkenaan perihal air zamzam ini,” ujarnya.
Terdahulu tular seorang lelaki yang dipercayai bertugas sebagai ‘mutawwwif’ telah membuat pesanan kepada orang ramai yang ingin ke Kota Suci Mekah agar tidak membeli atau membawa pulang air zamzam kerana akan dihalang oleh petugas di lapangan terbang.- K! ONLINE.


Amang seksual: suami pengasuh kekal dijel 14 tahun, 5 sebatan
Oleh NUZULSHAM SHAMSUDDIN

26 Oktober 2021, 4:44 pm
PUTRAJAYA – Mahkamah Rayuan di sini hari ini mengekalkan hukuman penjara 14 tahun dan lima sebatan terhadap seorang pemandu lori selepas didapati bersalah melakukan amang seksual terhadap seorang kanak-kanak perempuan berusia empat tahun di bawah asuhan isterinya tiga tahun lalu.
Keputusan sebulat suara itu dibuat panel tiga hakim yang diketuai hakim Datuk Vazeer Alam Mydin Meera bersama dua lagi hakim Datuk Nordin Hassan dan Datuk See Mee Chun yang menolak rayuan akhir Sulaiman Aswari, 44, selaku perayu.
Dalam penghakimannya, hakim Vazeer Alam berkata selepas mempertimbangkan hujah kedua-dua pihak dan meneliti segala keterangan dalam rekod rayuan, mahkamah mendapati tiada merit dalam rayuan perayu.
“Setelah menimbang isu-isu yang ditimbulkan oleh peguam perayu, kami dapati bahawa saksi pendakwaan (SP) ketiga (iaitu mangsa) telah dinilai oleh hakim Mahkamah Sesyen dan beliau telah membuat kesimpulan bahawa SP3 adalah seorang saksi yang kompeten bagi maksud Seksyen 17 Akta Kesalahan Seksual Terhadap Kanak-Kanak.
“Selain itu mahkamah juga mendapati proses penilaian yang dibuat oleh hakim Mahkamah Sesyen terhadap SP3 adalah menurut kehendak undang-undang dan tiada kesilapan,” kata hakim itu.
Panel itu turut berkata mahkamah juga mendapati bahawa laporan perubatan oleh dua pakar perubatan iaitu SP4 serta SP5 merupakan sokongan kepada keterangan SP3 dan tiada sebab untuk mahkamah ini (Mahkamah Rayuan) mengusik dapatan fakta serentak oleh Mahkamah Sesyen dan Mahkamah Tinggi.

“Oleh yang demikian, kami dapati tiada merit dalam rayuan dan dengan itu rayuan perayu ditolak. Sabitan dan hukuman Mahkamah Sesyen yang disahkan oleh Mahkamah Tinggi dikekalkan dan hukuman bermula hari ini,” kata hakim itu.
Pada 3 April 2019, Sulaiman dihukum penjara 14 tahun dan lima sebatan oleh Mahkamah Sesyen Klang. Mahkamah Tinggi Shah Alam pada 20 Januari 2020 kemudian turut menolak rayuan perayu dan mengekalkan keputusan Mahkamah Sesyen berkenaan.
Mengikut fakta kes, pada hari kejadian, mangsa di bawah jagaan pengasuh iaitu isteri kepada perayu bemula 2016 hingga 8 Mac 2018. Semasa dalam perjalanan balik ke kampung mangsa memberitahu ibu bapanya bahawa perayu yang dipanggil ayah itu telah melakukan amang seksual terhadapnya. -K!ONLINE


Kemas kini maklumat untuk nikmati Bantuan Musim Tengkujuh
26 Oktober 2021, 4:27 pm
Oleh SYED AZLAN SAYID HIZAR
PADANG BESAR – Pihak Berkuasa Kemajuan Pekebun Kecil Perusahaan Getah (Risda) Perlis meminta 610 pekebun kecil mengemas kini segera maklumat mereka bagi tujuan penyaluran Bantuan Musim Tengkujuh (BMT).
Pengerusi Jawatankuasa Kemajuan Luar Bandar dan Pembasmian Kemiskinan, Pembangunan Pusat Pertumbuhan Baru, Kebudayaan Kesenian dan Warisan Perlis, Asmaiza Ahmad berkata, Risda menyasarkan seramai 1,427 pekebun di negeri ini menerima bantuan BMT pada tahun ini.
“Sehingga 25 Oktober lalu, hanya 817 golongan tersebut mengemas kini dan membuat pengesahan maklumat melibatkan nombor telefon dan akaun bank terkini.
“Manakala baki seramai 610 pekebun kecil lagi masih belum membuat kemas kini. Saya harap semua pekebun kecil segera membuat kemas kini dan pengesahan maklumat sebelum 15 November ini,” ujarnya.
Beliau berkata demikian pada sidang akhbar selepas menyampaikan replika cek kepada peserta program Agromakanan 2021 (Ternakan Ayam Piru Berkelompok Kampung Chelong) dan Prasarana Asas Pertanian masing-masing berjumlah RM63,300 dan RM27,700 pada Program Pekebun Kecil Makmur, di sini hari ini.

Jelas beliau, Kerajaan Persekutuan meluluskan pemberian BMT sebanyak RM600 seorang melalui peruntukan sebanyak RM191 juta kepada pekebun kecil seluruh negara pada tahun ini.
“BMT dijangka disalurkan secara dua peringkat iaitu RM300 pada bulan November, manakala bakinya pada Disember dengan proses kemas kini juga boleh dilakukan secara online menerusi pautan bmt.risda.gov.my,” ujarnya. – K! ONLINE


Ada laporan polis, kita akan siasat – Hamzah.
Oleh MOHD. HUSNI MOHD. NOOR

26 Oktober 2021, 4:19 pm
PUTRAJAYA – “Jika ada laporan polis, ia (dakwaan) akan disiasat.”
Itu penjelasan Menteri Dalam, Negeri Datuk Seri Hamzah Zainuddin berhubung pendedahan rasuah dan salah guna kuasa pegawai kanan kerajaan yang dibongkar pengendali laman Twitter dan Telegram bernama Edisi Siasat sejak beberapa minggu lalu.
Hamzah berkata, beliau mengakui baharu sahaja mendengar mengenai perkara itu hari ini.
“Saya baru dengar ini (perkara ini). Saya tak tahu pun perkara ini.
“Bagaimanapun, segala kesalahan membabitkan sesiapa sahaja, kalau ada laporan polis, ada siasatan dan kita akan beri kerjasama,” katanya pada sidang akhbar selepas mempengerusikan Mesyuarat Jawatankuasa Bersama Mengenai Pengurusan Pekerja Asing Kali Ke-6, hari ini.
Semalam, bekas Ketua Polis Negara, Tan Sri Musa Hassan mendesak Polis Diraja Malaysia (PDRM) menyiasat dakwaan yang dibongkar laman Twitter berkenaan.

Sejak beberapa minggu lalu, pengendali laman Twitter @edisi_siasatmy mendedahkan pembabitan beberapa pegawai tertinggi PDRM yang terbabit dalam rasuah dan salah guna kuasa.
Ia turut mendedahkan pembabitan pengarah pengurusan tertinggi sebuah agensi penguat kuasa yang didakwa melindungi sindiket dan terbabit rasuah. – K! ONLINE


5,000 pekerja agensi pelancong ‘terkesan’ terima bantuan one-off
Oleh SUBKHI SUDARJI

26 Oktober 2021, 4:54 pm
PUTRAJAYA – Kerajaan menyalurkan bantuan one-off berjumlah RM2.5 juta kepada 5,000 pekerja agensi pelancongan yang terkesan dengan pandemik Covid-19.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, menerusi bantuan ini, sebanyak RM500 one-off yang akan disalurkan kepada 5,000 orang pekerja agensi pelancongan yang menetap di Wilayah Persekutuan.
“Pandemik Covid- 19 memberi tamparan hebat kepada persekitaran ekonomi dunia, ia turut mempengaruhi salah satu pendapatan ekonomi global iaitu industri pelancongan.
“Kebanyakan negara telah menguatkuasakan sekatan perjalanan bagi mengekang penyebaran wabak yang mengakibatkan perjalanan ke seluruh dunia ditutup sepenuhnya,” katanya kepada pemberita di sini hari ini.
Beliau berkata demikian selepas menghadiri majlis penyerahan replika cek bantuan one-off kepada Pengerusi Persatuan Ejen-Ejen Pelancongan dan Pengembaraan Malaysia (MATTA) Cawangan Kuala Lumpur, Sheikh Awadh Sheikh Abdullah di pejabatnya hari ini.
Hadir sama Pengerusi Majlis Agama Islam Wilayah Persekutuan (MAIWP), Datuk Dr. Mohd. Daud Bakar dan Pemangku Ketua Eksekutif MAIWP, Mohd. Nizam Yahya serta Pengurus Baitulmal, Ahmad Talmizi Yahaya.

Mengulas lanjut, Ahmad Marzuk berkata, perkara tersebut telah mengakibatkan kehilangan punca pendapatan ekoran aktiviti perniagaan yang tidak boleh dijalankan serta pembatalan tempahan produk pelancongan.
“Ini memberi kesan kepada pekerja agensi pelancongan sehingga ada di antara mereka ditamatkan perkhidmatan bagi mengurangkan kos operasi syarikat,” katanya. – K! ONLINE


Malaysia bakal haram ENDS di sekolah
Oleh AMREE AHMAD

26 Oktober 2021, 4:50 pm
PUTRAJAYA – Kerajaan Malaysia dijangka memperkenalkan larangan penggunaan rokok elektronik dalam kalangan murid sekolah menerusi peraturan kawalan yang jauh lebih tegas.
Menteri Kesihatan, Khairy Jamaluddin Abu Bakar berkata, sehubungan itu, Malaysia akan mencontohi pelbagai negara lain yang sudah melaksanakan undang-undang kawal selia produk tersebut.
“Malaysia dengan ini menzahirkan hasrat untuk menyertai beberapa negara yang sudah mengekang sistem penyampaian nikotin elektronik atau ENDS bagi murid sekolah,” tegasnya.
Beliau berkata demikian ketika berucap dalam Sesi ke-72 Mesyuarat Jawatankuasa Pertubuhan Kesihatan Sedunia (WHO) Rantau Pasifik Barat di Himeji, Jepun pada hari ini.
Teks penuh ucapan beliau tersebut ketika membahaskan Agenda Bilangan Ke-11 yang bertajuk Kesihatan Sekolah itu turut diterbitkan oleh ibu pejabat Kementerian Kesihatan di sini.
ENDS yang mula diperkenalkan seorang jurufarmasi bernama Hin Lik di China pada 2003 lalu ketika itu bertujuan menggantikan rokok diperbuat tembakau bagi menangani isu ketagihan.

Namun kajian WHO serta Pentadbiran Makanan dan Dadah (FDA) di Amerika Syarikat (AS) pada 2016 lalu menyangkal teori itu serta disokong Organisasi Respiratori Eropah pada 2019.
Penyelidikan terbaharu Pusat Kawalan dan Pencegahan Penyakit (CDC) di AS sendiri malah menasihatkan pengguna agar mengelak rokok elektronik kerana kesan buruk jangka panjang. – K! ONLINE


Isteri didakwa bunuh suami
Oleh NUZULSHAM SHAMSUDDIN

26 Oktober 2021, 3:50 pm
GOMBAK – Seorang operator kilang sarung tangan didakwa di Mahkamah Majistret Selayang di sini hari ini, atas pertuduhan membunuh suaminya, minggu lalu.
Bagaimanapun tiada pengakuan direkodkan daripada tertuduh R.Umadevi, 26, selepas pertuduhan dibacakan terhadapnya di hadapan Majistret Nur Hafizah Rajuni berikutan kes itu di bawah bidang kuasa Mahkamah Tinggi.
Mengikut pertuduhan, wanita itu didakwa dengan sengaja telah membunuh A.Murgan, 45, di sebuah rumah di Jalan Laksamana 5, Kampung Laksamana, Batu Caves di sini pukul 11.30 malam pada 19 Oktober lalu.
Berikutan itu pertuduhan dikemukakan mengikut Seksyen 302 Kanun Keseksaan yang membawa hukuman gantung sampai mati, jika sabit kesalahan.
Dalam prosiding hari ini pendakwaan dikendalikan Timbalan Pendakwa Raya, Anis Farhah Ahmad Hilmi manakala tertuduh tidak diwakili peguam.
Tiada jaminan diberikan dan mahkamah menetapkan 25 November ini untuk sebutan semula kes dan serahan dokumen.

Sebelum ini media melaporkan, pertengkaran sepasang suami isteri berakhir dengan tragedi apabila si suami maut ditikam pasangannya dengan besi kaki payung di kediaman mereka di Kampung Laksamana, Batu Caves di sini.
Dalam kejadian jam 11.30 malam itu, mangsa yang berusia 45 tahun dilaporkan bertengkar dengan isterinya berusia 26 tahun selepas lelaki itu menuduh suspek mempunyai hubungan sulit dengan lelaki lain.
Ketua Polis Daerah Gombak, Asisten Komisioner Zainal Mohamed Mohamed berkata, pada mulanya polis menerima laporan pada pukul 12.35 tengah malam daripada seorang wanita memberitahu jiran, suaminya maut disyaki membunuh diri.
Katanya, hasil siasatan mendapati berlaku pertengkaran di dalam rumah itu apabila mangsa terlebih dulu mengambil sebilah gunting dan cuba menyerang suspek. -K!ONLINE


Pembantu tadbir Risda didakwa salah guna wang milik Perkit
Oleh TENGKU DANISH BAHRI TENGKU YUSOFF

26 Oktober 2021, 3:37 pm
KUALA TERENGGANU – Seorang pembantu tadbir Pihak Berkuasa Kemajuan Pekebun Kecil Perusahaan Getah (RISDA) Terengganu dihadapkan ke Mahkamah Seksyen di sini, hari ini atas enam pertuduhan menyalah guna wang berjumlah RM15,350 milik sebuah persatuan pada lima tahun lalu.
Tertuduh, Mohd Amran Ghazali, 56, yang juga Ahli Persatuan Kakitangan Islam RISDA Terengganu (Perkit) membuat pengakuan tidak bersalah selepas kesemua pertuduhan dibacakan di hadapan Hakim Dazuki Ali.
Berdasarkan kertas pertuduhan, tertuduh didakwa menyalah guna wang berjumlah RM15,350 milik Perkit.
Perbuatan itu didakwa dilakukan Mohd. Amran di pejabat RISDA Terengganu pada tahun 2016 dan 2017.
Dia didakwa mengikut Seksyen 403 Kanun Keseksaan yang memperuntukkan hukuman penjara enam bulan hingga lima tahun atau sebat dan denda jika sabit kesalahan.
Pendakwaan kes dikendalikan Timbalan Pendakwa Raya, Farah Yasmin Salleh, manakala tertuduh diwakili peguam, Mohd. Hayatuddin Muhamad.

Hakim Dazuki membenarkan tertuduh diikat jamin RM6,000 dengan seorang penjamin dan menetapkan sebutan semula kes pada 25 November ini. – K! ONLINE


KPDNHEP lupus barang rampasan bernilai RM51.9 juta
Oleh AFIFI HAFIZ MOHD NOR

26 Oktober 2021, 3:45 pm
SEREMBAN – Kementerian Perdagangan Dalam Negeri dan Hal Ehwal Pengguna (KPDNHEP) melupuskan pelbagai barang rampasan bernilai RM51.9 juta, hari ini.
Menurut Pengarah Penguatkuasa KPDNHEP, Azman Adam, semua barang yang dilupuskan adalah hasil rampasan pihaknya di seluruh negara sehingga September melibatkan pemeriksaan 632,242 premis di seluruh negara.
Menurut beliau, pihaknya telah mengambil tindakan terhadap 8,782 premis melibatkan pelbagai kesalahan dengan nilai rampasan berjumlah RM29.96 juta.
“Barang rampasan ini melibatkan tindakan kes di bawah pelbagai kesalahan antaranya Akta Cap Dagangan 2019, Akta Perihal Dagangan 2011.
“Akta Jualan Langsung 1999, Akta Kawalan Bekalan 1961 dan Akta Perlindungan Pengguna 1999 membabitkan barang rampasan berkaitan cetak rompak, barang tiruan dan standard keselamatan,” katanya pada sidang akhbar ketika Majlis Pelupusan Ekshibit Mega di Kompleks Penyimpanan Bahagian Penguatkuasa KPDNHEP, Arab Malaysian Industrial Park, Nilai, di sini hari ini.
Katanya, hasil kutipan sementara yang sedang diuruskan kerajaan sebanyak RM2.19 juta selain hasil jualan lelong, sebut harga, tender dan jualan sebanyak RM935,477.

“Bagi lucut hak kewangan melalui perintah Mahkamah sebanyak RM734,594 juta dan selebihnya pemusnahan barangan kes bernilai RM28 juta,” ujarnya.
Tambahnya, sebanyak 7,830 kes di seluruh negara dikenakan kompaun bernilai RM4.11 juta tahun ini. -K! ONLINE


Dua penunggang motosikal maut kemalangan di Marang
Oleh TENGKU DANISH BAHRI TENGKU YUSOFF

26 Oktober 2021, 3:21 pm
MARANG – Seorang kerani sebuah kedai gunting rambut maut selepas motosikal Honda EX5 dinaikinya terlibat dalam kemalangan melibatkan tiga kenderaan lain di KM 35.5, Jalan Kuala Terengganu- Kuantan berhampiran Kampung Serating di sini malam tadi.
Dalam kejadian pada pukul 11.20 malam itu, Iezfa Ierzunizam Ibrahim, 28, meninggal dunia akibat kecederaan parah pada bahagian badan dan muka.
Ketua Polis Daerah Marang, Deputi Superintendan Mohd. Zain Mat Dris berkata, kemalangan sama turut menyebabkan pemandu kereta Proton Wira, Muhammad Afiq Syahmi Sidek, 22, dan Rusmadi Awang, 49, yang memandu van Nissan Vanette cedera parah.
“Kemalangan dikatakan berlaku selepas kereta Proton Wira cuba memotong sebuah kenderaan lain di hadapannya tetapi gagal sebelum terbabas lalu merempuh kereta Volkswagen Golf dan van Nissan Vanette yang berada di laluan bertentangan.
“Rempuhan itu menyebabkan van Nissan Vanette terbalik ke bahu jalan sebelum terkena motosikal yang sedang dinaiki Iezfa Ierzunizam,” katanya ketika dihubungi Kosmo! di sini hari ini.
Dalam kes berasingan, Mohd. Zain berkata, seorang pelajar tingkatan empat Sekolah Menengah Kebangsaan Kompleks Padang Jambu, Dungun maut digilis sebuah kenderaan di Kilometer 60.5 Jalan Kuala Terengganu-Kuantan, di sini pada pukul 9.50 malam.

Beliau berkata, Muhamad Danial Hakim Azmi, 14, maut akibat kecederaan parah pada bahagian kepala dan badan.
“Siasatan awal mendapati mangsa yang menaiki motosikal Honda EX5 telah terlanggar pembahagi jalan sebelum terbabas di laluan sama lalu digilis sebuah kenderaan dan tidak berhenti di lokasi kejadian,” katanya. – K! ONLINE


Majikan perlu tanggung semua kos bawa masuk pekerja asing
Oleh MOHD. HUSNI MOHD. NOOR

26 Oktober 2021, 4:12 pm
PUTRAJAYA – Kerajaan menetapkan semua kos bagi membawa masuk pekerja asing ke negara ini akan ditanggung sepenuhnya oleh pihak majikan.
Perkara itu diputuskan pada Mesyuarat Jawatankuasa Bersama Antara Menteri Dalam Negeri dan Menteri Sumber Manusia Mengenai Pengurusan Pekerja Asing di sini, hari ini.
Menteri Dalam Negeri Datuk Seri Hamzah Zainuddin berkata, kos berkenaan termasuklah kos kuarantin dan ujian saringan Covid-19.
Beliau berkata, sektor perladangan menjadi sektor pertama yang dibenarkan untuk menerima kemasukan pekerja asing baharu.
“Ketibaan semua pekerja asing hanya melalui pintu masuk Lapangan Terbang Antarabangsa Kuala Lumpur (KLIA) dan KLIA2 manakala, bagi pintu masuk ke Sabah dn Sarawak akan diumumkan kemudian.
“Selain itu, tempoh kuarantin pula akan diselaraskan oleh Kementerian Kesihatan Malaysia (KKM) dengan tempoh kuarantin wajib selama tujuh hari di pusat kuarantin yang telah diperakui oleh kerajaan,” katanya.

Dalam pada itu, Hamzah berkata, seramai 147,705 orang pendatang tanpa izin (Pati) telah berdaftar menerusi Pelan Rekalibrasi Pati.
Menurutnya, daripada jumlah tersebut, seramai 124,423 orang Pati telah pulang ke negara asal yang mana kerajaan telah menjana RM71.3 juta daripada pelaksanaan Program Rekalibrasi Pulang ini melalui bayaran kompaun yang dikutip. – K! ONLINE


Pui, Kuchik dicari polis kes rogol di Tumpat
Oleh ROSLIZA MOHAMED

26 Oktober 2021, 4:06 pm
TUMPAT – Polis sedang memburu dua lelaki bagi melengkapkan siasatan berhubung kes lampau berkait rogol remaja bawah umur dan jenayah seksual di daerah ini.
Timbalan Ketua Polis Daerah Tumpat, Deputi Superintendan Mohd. Razi Rosli berkata, dua individu itu adalah Mohd. Hilmy Hafizi Jusoh, 34, yang beralamat di Kampung Kutan Hilir, Wakaf Bharu dan Ku Hafizhilmi Ku Saleh, 21, dari Kampung Masjid Paloh, di sini.
Menurutnya, Mohd. Hilmy Hafizi atau dikenali sebagai Pui dipercayai terlibat dalam kes rogol remaja bawah umur pada tahun 2012 manakala Ku Hafizhilmi atau dikenali Kuchik melakukan kesalahan sama lima tahun lalu.
“Siasatan mendapati, kedua-dua individu terbabit dipercayai masih berada di daerah ini.
“Kedua-dua lelaki itu kini diburu bagi melengkapkan kertas siasatan yang dijalankan mengikut Seksyen 376 Kanun Keseksaan,” katanya ketika dihubungi Kosmo! hari ini.
Menurutnya, berdasarkan pemeriksaan, Mohd. Hilmy didapati mempunyai dua rekod lampau berkait kes pecah rumah manakala Ku Hafizhilmi ada enam kesalahan rekod lampau berkait kes dadah dan cubaan mencuri

Orang ramai yang mengenali atau ternampak kedua-dua suspek diminta untuk menghubungi Ibu Pejabat Polis Daerah Tumpat di talian 09-725 7222. -K! ONLINE


Penangkapan ‘mat gian’ selesaikan kes pecah rumah RM60,000
Oleh MASTURAH SURADI

26 Oktober 2021, 3:16 pm
MERSING – Seorang ‘mat gian’ yang sanggup berulang-alik mengangkut hasil curi menaiki motosikal selepas memecah masuk Pusat Pemberian Vaksin (PPV) di Dewan Jubli Intan Mersing baru-baru ini akhirnya diberkas.
Ketua Polis Daerah Mersing, Superintendan Cyril Edward Nuing berkata, dengan tertangkapnya suspek berusia 33 tahun itu juga berjaya menyelesaikan enam kes pecah rumah dan kedai dengan jumlah kerugian dianggarkan RM60,400.
Katanya, suspek ditahan di rumahnya di Kampung Sri Lumpur selepas serbuan dilakukan sepasukan pasukan daripada Bahagian Siasatan Jenayah, Ibu Pejabat Polis Daerah (IPD) Mersing pada Khamis lalu.
“Aduan berkenaan kejadian pecah bangunan di PPV tersebut diterima pada 16 Oktober lalu yang melibatkan kerugian kira-kira RM4,900.
“Hasil serbuan di rumah suspek menemui barangan dipercayai dicuri dari PPV berkenaan iaitu dua buah monitor jenama HP, sebuah CPU jenama HP, sebuah TV jenama Hisense, sebuah stand monitor dan sebuah portable penghawa dingin jenama Midea.
“Suspek dipercayai berulang-alik ke PPV tersebut untuk mengangkut barang curi berkenaan menaiki motosikal,” katanya pada sidang media di IPD Mersing di sini hari ini.

Jelas beliau, semasa tangkapan polis juga menemui dadah disyaki jenis heroin dan methamphetamin anggaran berat masing-masing 0.49 gram dan 0.22 gram.
Jelasnya, hasil saringan ujian air kencing mendapati suspek positif dadah jenis methamphetamin selain memiliki tujuh rekod lampau berkaitan kes jenayah dan lapan narkotik. -K! ONLINE


Bekas pemandu F4 didenda RM308,500
Oleh MOHD YUNUS YAKKUB

26 Oktober 2021, 3:25 pm
SHAH ALAM – Perbuatan seorang bekas pelumba negara dalam Formula 4 menipu seorang lelaki berjumlah RM276,900 selama dua tahun bagi memperolehkan kad pengenalan kepada anak angkatnya warga Thailand mendapat balasan setimpal apabila didenda RM308,500 oleh Mahkamah Sesyen hari ini.
Hakim Rozilah Salleh menjatuhi hukuman itu terhadap tertuduh, Eric Louis Pragasam, 24, selepas mengaku bersalah terhadap 10 pertuduhan pilihan yang dibacakan terhadapnya.
Jika gagal membayar, tertuduh diperintahkan dipenjara keseluruhan 87 bulan. Bagi 22 pertuduhan lain dihadapi tertuduh, mahkamah memutuskan dilepas dan dibebaskan setelah mengambil kira dalam menjatuhkan hukuman terhadap Eric di bawah seksyen 171A Kanun Tatacara Jenayah.
Rozilah dalam penghakiman menegaskan agar tertuduh tidak mengambil mudah menipu orang dan mengambil iktibar terhadap hukuman dikenakan itu.
”Ini satu kesalahan serius dan saya tahu kamu sudah menyesal.
”Kamu pun masih muda serta berharap memperbaiki diri kamu itu. Saya doakan anda berjaya. ,” katanya.

Mengikut kesemua pertuduhan itu, Eric didakwa dengan curang menipu seorang lelaki berusia 66 tahun sebanyak RM276,900 dengan memperdayakannya boleh membantu untuk mendapatkan kad pengenalan dan sijil kelahiran daripada Jabatan Pendaftaran Negara bagi seorang individu.
Kesalahan itu dilakukan tiga cawangan bank di Kampung Cempaka, Seri Setia dan Kota Damansara bermula 3 November 2017 hingga 17 April 2019.
Justeru, dia dakwa mengikut Seksyen 417 Kanun Keseksaan yang memperuntukkan hukuman penjara sehingga lima tahun atau denda atau kedua-duanya sekali sekiranya disabitkan bagi setiap pertuduhan tersebut.
Terdahulu dalam prosiding tersebut, Peguam Datuk Salehuddin Saidin mewakili tertuduh memberitahu, anak guamnya telah insaf dan semasa kejadian dia berusia 22 tahun dan tidak dapat berfikir panjang. -K!ONLINE


Industri pelancongan Selangor dijangka rancak enam bulan lagi
Oleh NORHAYATI YAHAYA

26 Oktober 2021, 3:31 pm
KLANG – Industri pelancongan di Selangor dijangka akan melonjak kembali dalam tempoh antara enam bulan hingga setahun setengah.
Presiden Persatuan Pengembaraan dan Agensi Pelancongan Selangor (SAFTTA), Dr. Fathir Badri Alhadad berkata, jangkaan itu mampu dicapai sekiranya momentum dapat dikekalkan dari segi promosi berterusan pelbagai pihak bagi merancakkan kembali industri pelancongan negara.
Menurutnya, usaha dilakukan kerajaan termasuk gelembung pelancongan menerusi projek rintis di Pulau Langkawi sebelum ini dalam membawa masuk para pelancong dari luar negara tanpa perlu menjalani tempoh kuarantin 14 hari dilihat mampu memberikan nafas lega terutama buat 836 ahli SAFTTA.
Ahli SAFTTA terdiri daripada agensi pelancongan, inap desa, hotel, hotel bajet dan pemain industri kecil dan sederhana yang yang terlibat dengan pelancongan.
“Walaupun kita sudah buka sektor pelancongan untuk pelancong luar negara tetapi daripada respon yang kita terima adalah orang masih takut untuk keluar sebab apabila balik perlu menjalani kuarantin 14 hari.
“Mungkin kita dapat indikator apabila kerajaan membenarkan Pulau Langkawi dibenarkan dibuka untuk Inbound (pelancong asing datang) yang seterusnya akan menjadi indikator kepada kerajaan bagi menarik bila rakyat kita pulang bercuti dari luar negara tidak ada lagi kuarantin,” katanya hari ini.

Terdahulu, beliau hadir ketika program lawatan produk About KL & Beyond di Kuala Lumpur dan Selangor anjuran Tourism Malaysia, di sini baru-baru ini.
Dalam program tersebut, seramai kira-kira 15 wakil media berpeluang melihat keindahan pulau-pulau yang terdapat di Pelabuhan Klang seperti Pulau Ketam dan Pulau Carey dengan menaiki kapal layar, Princess Amalin.
Program itu dihadiri Pengerusi Tourism Malaysia, Datuk Seri Ramlan Ibrahim. -K!ONLINE


Naikkan cukai vape untuk tambah pendapatan negara
Oleh ZULKIFLI MANZOR

26 Oktober 2021, 3:56 pm
KUALA LUMPUR – Kerajaan disyor menaikkan cukai vape untuk menambah hasil pendapatan negara berbanding kadar 40 sen yang dikenakan bagi setiap mililiter (ml) ketika ini.
Ahli Dewan Negara, Senator Datuk Mohd. Hisamudin Yahaya berkata, kadar 40 sen agak rendah sedangkan beberapa tahun lagi sumbangan industri vape dijangka mencecah RM10 Bilion.
“Kerajaan juga perlu mengenakan cukai kepada cecair vape bernikotin untuk memaksimumkan hasil kutipan cukai terhadap industri vape ini.
“Menurut laporan Jabatan Kastam Diraja Malaysia, menyatakan bahawa kutipan eksais cecair vape berjumlah RM100,000 pada suku tahun ini, ia jauh lebih rendah berbanding anggaran industri sebanyak RM300 juta setahun,” katanya ketika membahaskan Rang Undang-undang Levi Keuntungan Luar Biasa (Pindaan) 2020.
Mohd. Hisamudin berkata, kutipan yang rendah itu disebabkan oleh pelaksanaan eksais rokok elektrik hanya kepada cecair tanpa nikotin yang mewakili tiga peratus dari keseluruhan pasaran.
Menurut beliau, sebanyak 97 peratus selebihnya adalah cecair vape bernikotin yang kini tidak dikawal selia dan tidak dikenakan cukai.

“Jika kerajaan mengenakan cukai kepada cecair bernikotin ini, saya percaya ia adalah satu sumber baru ekonomi negara,” katanya.
Terdahulu, katanya, beliau menyokong penuh Rang Undang-Undang berkenaan memandangkan terdapat tuntutan mendesak untuk menambah sumber pendapatan negara ketika pandemik.
Jelas beliau, ketika Perintah Kawalan Pergerakan (PKP) dilaksanakan operasi perniagaan berkurangan, kutipan jualan merosot dan merudum sekali gus menjejaskan jumlah pungutan cukai kerajaan. – K! ONLINE


Malaysia bersedia terima pelancong Singapura
Oleh KOSMO!

27 Oktober 2021, 8:51 pm
SUBANG JAYA – Malaysia sudah  bersedia  menerima kehadiran pelancong dari Singapura, kata  Menteri Pelancongan, Seni dan Budaya, Datuk Seri Nancy Shukri.
Beliau berkata, sebagai permulaan langkah rentas sempadan antara kedua-dua negara ini, mungkin  hanya dibenarkan buat mereka yang menggunakan pengangkutan udara.
Menurutnya, perbincangan telah dimulakan dengan negara jiran  untuk membenarkan pergerakan rentas sempadan bagi golongan yang sudah lengkap divaksin.
“Ini hanya cadangan dan belum diluluskan, tetapi antara yang dibincangkan ialah hanya menerima pelancong yang menggunakan pengangkutan udara kerana prosedur operasi standard (SOP) untuknya sudah ada.
“Kedua -dua belah pihak secara prinsipnya sudah pun bersetuju, cuma hanya memperhalusi cadangan tersebut. Kami mahu buka sempadan seawal yang mungkin,” katanya.
Beliau berkata demikian pada sidang akhbar yang diadakan di Sunway Lagoon, di sini  bersempena pelancaran Kempen Petron Jom Jalan Jalan bersama Tourism Malaysia.

Kerajaan sebelum ini telah mengumumkan Langkawi  akan dibuka untuk kehadiran pelancong antarabangsa bermula 15 November ini, yang mana ia merupakan langkah awal untuk membenarkan semula kemasukan pelancong asing ke Malaysia.
Dalam pada itu, Pengurus Besar Petron Malaysia, Faridah Ali berkata, kempen Jom Jalan Jalan yang diadakan selari dengan pembukaan semula perjalanan domestik antara negeri berlangsung selama lima bulan sehingga Mac depan dan memberi ganjaran kepada 1,156 pemenang.
Ia terbuka kepada semua pemegang kad Petron Miles. Pelanggan beroleh penyertaan automatik untuk cabutan bertuah hadiah utama dengan pembelian bahan api terkumpul bernilai RM250 dalam tempoh sebulan, manakala pembelian bernilai RM50 layak untuk cabutan hadiah tempat pertama.
“Hadiah kempen ini adalah bertemakan percutian glamping atau perkhemahan glamour dengan kerjasama rakan pelancongan seperti Tiarasa Escapes Glamping Resort, Sunway Lost World of Tambun, Camp Out! At Sunway Lagoon, Orchard Wellness Melaka, Glamz Genting, Sepilok Forest Edge dan Culvert Santubong.
“Enam pemenang akan memenangi hadiah utama berupa pakej percutian bernilai sehingga RM20,000 berserta wang tunai dan tajaan minyak daripada Petron,” katanya.


Lelaki tinggal kereta jatuh Jambatan Pulau Pinang
Oleh MOHD SYALMIZI HAMID

27 Oktober 2021, 8:13 pm
GEORGE TOWN – Seorang lelaki dikhuatiri lemas selepas terjatuh dari Jambatan Pulau Pinang di Kilometer 6.8 arah pulau dekat sini petang tadi.
Jurucakap Jabatan Bomba dan Penyelamat negeri berkata, pihaknya menerima panggilan kecemasan pada pukul 5.48 petang sebelum pasukan dari Balai Bomba dan Penyelamat Jalan Perak bergegas ke lokasi.
Menurutnya, maklumat daripada orang awam memaklumkan bahawa seorang lelaki berusia 33 tahun telah bertindak terjun ke dalam laut.
“Mangsa dikatakan meninggalkan sebuah kereta jenis Proton Waja di atas Jambatan Pulau Pinang.
“Kerja-kerja mencari secara permukaan dilakukan, manakala operasi turut dibantu oleh sebuah bot polis marin dan sebuah bot Pasukan Bomba Sukarela Bukit Bendera,” katanya kepada pemberita hari ini. – K! ONLINE


Kerajaan diminta kaji semula SOP PRN Melaka
Oleh MOHD RIDZAUDDIN ROSLAN

27 Oktober 2021, 9:56 pm
PETALING JAYA- Kerajaan diminta untuk mengkaji semula prosedur operasi standard (SOP) yang digariskan bagi pelaksanaan Pilihan Raya Negeri (PRN) Melaka pada bulan depan.
Pengerusi Badan Perhubungan UMNO Negeri Melaka, Datuk Seri Ab. Rauf Yusoh berkata, pihaknya memohon kepada kerajaan untuk melonggarkan SOP ditetapkan pada PRN Melaka agar tidak menyekat calon berkempen.
“Dalam keadaan terkawal kena patuh SOP oleh kerajaan, jadi kami memohon kepada kerajaan untuk merujuk semula apa yang telah diberi agar tidak menyekat usaha kempen dalam PRN Melaka.
“Kita memohon kerajaan supaya melonggarkan syarat agar dapat berkempen, apa guna datang Melaka kalau kena kurung, baik tidak payah datang,” katanya pada Majlis Pelancaran Jentera Barisan Nasional Pilihan Raya Negeri Melaka 2021 di Pusat Dagangan Dunia Putra sebentar tadi. -K! ONLINE


Remaja terpelanting, maut dipanah petir
Oleh TOREK SULONG

27 Oktober 2021, 10:05 pm
PASIR PUTEH – Seorang remaja lelaki maut selepas dipercayai dipanah petir semasa sedang menutup bahagian muatan belakang sebuah lori di kawasan kuari di Bukit Jerus, Selising di sini hari ini.
Kejadian yang berlaku kira-kira pukul 5.40 petang itu menyebabkan mangsa, Muhammad Alif Haikal Ludin, 15, terpelanting dan rebah selepas dipanah petir.
Ketua Polis Daerah Pasir Puteh, Deputi Superintendan Mohd. Azmir Damiri berkata, siasatan mendapati, selain mangsa, abang iparnya yang berusia dalam lingkungan 20-an turut terbabit dalam kejadian itu.
Menurutnya, bagaimanapun, abang ipar yang juga rakan sekerja mangsa berada dalam keadaan stabil telah dibawa ke Hospital Universiti Sains Malaysia, Kubang Kerian untuk rawatan lanjut.
“Kedua-dua mangsa pada awalnya dibawa ke Klinik Kesihatan Mahligai dekat Melor, namun Muhammad Alif Haikal disahkan telah meninggal dunia.
“Berdasarkan maklumat, mangsa dipercayai telah meninggal dunia di tempat kejadian,” katanya ketika dihubungi Kosmo! hari ini.

Sementara itu, menurut sumber yang bekerja di kawasan kuari tersebut, Muhammad Alif Haikal didapati tidak sedarkan diri manakala abang iparnya yang dikenali sebagai Mat Yi sempat mengucapkan kalimah syahadah selepas mereka berdua dipanah petir.
“Mangsa berasal dari Kampung Hutan Buluh, Melor dekat Kota Bharu dipercayai datang ke tempat kejadian untuk menghantar air dan nasi kepada pekerja di kuari berkenaan,” katanya.-K! ONLINE


Pengantin termenung dilanda banjir semasa majlis persandingan
Oleh KOSMO!

27 Oktober 2021, 9:00 pm
JAKARTA – Sebuah video yang menunjukkan sebuah majlis pernikahan yang tiba-tiba dilanda musibah banjir menjadi tular di media sosial, lapor laman Suara.com semalam.
Rakaman  video yang dimuat naik di akaun TikTok @ratu.nyinyir.officiall menunjukkan orang ramai kemudian bergegas menyelamatkan barang milik mereka yang hanyut dibawa banjir.
Sementara itu, pasangan pengantin yang sedang bersanding dan ahli keluarganya dilihat hanya termenung sambil melihat musibah banjir itu.
Bagaimanapun, lokasi kejadian tidak diketahui.
Netizen yang menonton video tersebut kemudiannya berkongsi reaksi di ruangan komen.
“Ya Allah, yang penting sudah sah,” tulis seorang netizen.

Sementara itu, ada juga netizen yang turut mengaitkan kejadian tersebut dengan doa bekas kekasih pasangan pengantin yang makbul.
“Mungkin doa bekas kekasih pengantin telah termakbul,” tulis seorang netizen. – AGENSI


Operasi cari nelayan hilang disambung esok
Oleh ZAKI SALLEH

27 Oktober 2021, 8:18 pm
PARIT BUNTAR – Operasi mencari dan menyelamat (SAR) nelayan yang dikhuatiri lemas selepas terjatuh ke dalam laut di Pengkalan Persiaran Laut Kuala Kurau di sini akan disambung semula esok.
Terdahulu, kehilangan mangsa dilaporkan kepada pihak polis pagi semalam sebelum menghubungi bomba pada pukul 9.40 pagi untuk bantuan SAR.
Jurucakap Bilik Gerakan Jabatan Bomba dan Penyelamat negeri Perak memberitahu, operasi SAR telah dijalankan melibatkan tiga buah bot dengan 16 anggota penyelamat daripada pelbagai agensi.
Menurut jurucakap itu, sebuah bot dengan enam anggota dari Balai Bomba dan Penyelamat Kuala Kurau ditugaskan untuk operasi itu.
“Dua buah lagi adalah bot Kilat Agensi Penguatkuasaan Maritim Malaysia dengan empat anggota dan bot Kerambit milik polis Marin (enam).
“Kawasan pencarian diperluaskan sehingga 15 batu nautika di lokasi mangsa dipercayai terjatuh,” ujar jurucakap tersebut.

Bagaimana pun, sehingga petang mangsa masih tidak ditemui dan operasi SAR ditangguhkan pada pukul 6.41 petang.
Operasi yang melibatkan keseluruhan seramai 50 anggota pelbagai agensi itu diketuai PPgB Muhamad Ibrahim Mohd. Zin. – K! ONLINE


Abang hanya mampu lihat adik lemas
Oleh ROHANA MOHD. NAWI

27 Oktober 2021, 8:09 pm
MACHANG – Seorang abang hanya mampu melihat adiknya yang berusia enam tahun terjatuh ke dalam sungai sebelum lemas semasa mereka sekeluarga berkelah di Pusat Rekreasi Hutan Lipur, Bukit Bakar, di sini semalam.
Kejadian pada pukul 4.50 petang itu disedari kanak-kanak berusia 11 tahun yang merupakan abang kepada Puteri Aulia Zahra Mohd. Nawawi,6, yang melihat mangsa terjatuh ke dalam sungai.
Ketua Polis Daerah Machang, Deputi Suprintendan Ganti Jimmy berkata, siasatan mendapati, Puteri Aulia Zahra bersama empat adik-beradik dan ibu mereka bertolak dari rumah mereka di Kampung Projek LTN Kampung Air Tawar dekat Pasir Puteh, kira-kira pukul 3.15 petang.
Menurutnya, apabila tiba di pusat rekreasi berkenaan, lima beradik itu terus bergegas keluar dan terus mandi di sungai berkenaan.
“Semasa mereka sedang bermandi-manda, abang mangsa melihat kanak-kanak itu terjatuh ke dalam sungai berkenaan.
“Melihat keadaan adik yang lemas, abangnya telah memaklumkan kejadian itu kepada ibu mereka, Raja Zubaidah Raja Manshor, 41, yang berada di tempat letak kereta di Taman Hutan Rimba, Bukit Bakar iaitu tidak jauh dari lokasi kejadian,” katanya ketika dihubungi Kosmo! hari ini.

Menurut Ganti, ibu mangsa terus bergegas ke lokasi kejadian dan meminta bantuan orang awam sebelum menghubungi pihak polis.
Ujarnya, sepasukan anggota polis telah pergi ke lokasi kejadian dan melakukan selaman selama 10 minit di kawasan itu sebelum menemui mangsa yang berada di dasar sungai.
“Mangsa disahkan meninggal dunia oleh pegawai perubatan yang tiba di lokasi kejadian.
“Mayat mangsa kemudian dibawa ke Hospital Machang di sini untuk pemeriksaan lanjut sebelum diserahkan kepada keluarga,” katanya. – K! ONLINE


Pasaran perlukan maklumat tepat mengenai alternatif produk bebas rokok
Oleh KOSMO!

27 Oktober 2021, 8:37 pm
PETALING JAYA – Kekeliruan dan salah faham tentang informasi termasuk maklumat palsu mengenai wujudnya alternatif mengenai produk bebas rokok di pasaran telah menyebabkan ramai orang terus merokok.
Firma penyelidikan bebas, Povaddo dalam satu kaji selidik untuk Philip Morris International Inc. (PMI) mendapati,  masih ramai perokok dewasa tidak memiliki akses tepat mengenai produk bebas rokok selain maklumat yang mengelirukan disebarkan oleh kumpulan-kumpulan yang mendapat penajaan pihak tertentu.
Naib Presiden Kanan, Hal Ehwal Luaran PMI, Grégoire Verdeaux berkata, masyarakat berharap agar badan-badan dan pihak berkuasa kesihatan awam mencapai konsensus saintifik berhubung alternatif bebas rokok yang inovatif dan menyediakan maklumat berasaskan bukti mengenai produk bebas rokok kepada masyarakat, khususnya perokok dewasa.
 “Salah maklumat mengenai alternatif bebas rokok,  lazimnya berasaskan kepada pendapat adalah salah satu isu yang boleh mempunyai kesan kepada dunia sebenar.
“Mendakap fakta, teknologi inovatif dan sains adalah tanggungjawab bersama industri, pihak berkuasa kesihatan dan kerajaan, ia adalah sekurang-kurangnya yang boleh kita lakukan bagi memacu perubahan positif untuk dunia,” katanya dalam kenyataan.
gambar hiasan
Kaji selidik tersebut melibatkan hampir 30,000 dewasa dari 26 buah negara termasuk  Malaysia yang diwakili oleh 1,105 responden.

Mengulas lanjut, Pengarah Urusan di Philip Morris (M) Sdn. Bhd., Naeem Shahab Khan menerangkan, hampir lapan daripada 10 responden (79 peratus) bersetuju bahawa perokok dewasa yang memiliki akses dan maklumat tepat, akan bertukar kepada alternatif bebas rokok.
“Sangat penting untuk menyampaikan fakta dan sains mengenai alternatif lebih baik kepada perokok dewasa bagi mengurangkan kadar menghisap rokok dengan pantas dan saya pasti bahawa semua pihak termasuk badan kesihatan awam dan kerajaan bekerjasama untuk mencapai matlamat untuk merealisasikan misi bebas rokok,” jelasnya.
Selain itu, majoriti besar (95 peratus) perokok dewasa memaklumkan bahawa melalui maklumat tepat mengenai perbezaan daripada rokok adalah satu faktor penting untuk mereka membuat keputusan kepada alternatif bebas rokok.
“Daripada perokok dewasa tersebut, 66 peratus berkemungkinan besar menukar ke alternatif lebih baik (seperti e-rokok atau produk tembakau dipanas) jika mereka mempunyai butiran jelas bagaimana produk ini berbeza daripada rokok dan sains disebaliknya,” ujarnya.


Guru KAFA, pegawai masjid, jurunikah sedia ambil vaksinasi
Oleh MOHAMAD NAUFAL MOHAMAD IDRIS

27 Oktober 2021, 8:50 pm
SHAH ALAM – Guru Kelas al-Quran dan Fardhu Ain (KAFA), pegawai masjid dan jurunikah yang enggan mengambil vaksin Covid-19 sebelum ini dilaporkan telah bersedia mengambil suntikan vaksinasi tersebut.
Pengerusi MAIS, Tan Sri Abdul Aziz Mohd. Yusof berkata, perkembangan positif itu dimaklumkan kepadanya oleh Jabatan Agama Islam Selangor (JAIS).
Beliau bagaimanapun tidak menjelaskan jumlah spesifik tiga kumpulan berkenaam namun ini menunjukkan kesedaran kepentingan vaksinasi dalam kehidupan seharian dan kerja harian mereka sebagai barisan hadapan.
“Ini adalah satu perkara baik kerana kita hendak kurangkan risiko berlakunya jangkitan Covid-19 di masjid, surau dan sekolah KAFA.
“MAIS dan JAIS masih memberi peluang kepada kumpulan ini mengambil vaksin untuk satu tempoh sebelum tindakan terhadap mereka diambil mengikut peruntukan undang-undang,” katanya kepada pemberita hari ini.
Terdahulu, beliau menyempurnakan penyerahan dividen, zakat perniagaan, sumbangan wakaf dan anak yatim serta modal perniagaan EMP Ekuiti Nasional Berhad (Ekuinas) di Perbadanan Kemajuan Pertanian Selangor (PKPS) di sini.

Sebelum ini, Pengerusi Jawatankuasa Tetap Hal Ehwal Agama Islam, Pengguna dan Industri Halal Selangor, Mohd. Zawawi Ahmad Mughni menegaskan seramai 130 KAFA di Selangor yang enggan menerima vaksinasi akan dipanggil semula bagi sesi penerangan kali kedua dalam masa terdekat.-K! ONLINE


Dua suspek ditahan sembunyi 43 kotak mercun untuk Deepavali
Oleh NOR SHAFAWATI YUP

27 Oktober 2021, 9:48 pm
PORT DICKSON – Tindakan dua lelaki menyembunyikan 43 kotak mercun pelbagai jenis dianggarkan bernilai RM30,000 dipercayai untuk dijual sempena perayaan Hari Deepavali terbongkar apabila mereka ditahan dalam tiga serbuan berasingan di sekitar daerah ini semalam.
Ketua Polis Daerah Port Dickson, Superitendan Aidi Sham Mohamed berkata, bertindak atas risikan dan maklumat, pihak polis dari Bahagian Siasatan Jenayah Ibu Pejabat Polis Daerah (IPD) Port Dickson telah melakukan serbuan pada pukul 6.50 petang hingga 9.50 malam di dua buah rumah di Kuala Lukut, Lukut dan sebuah rumah di Kampung Paya di sini.
“Dalam serbuan pertama, pihak polis telah menahan suspek lelaki berusia 23 tahun dan merampas sejumlah 13 kotak besar yang mengandungi pelbagai jenis mercun dan bunga api yang disorokkan di dalam bilik bahagian belakang sebuah rumah papan.
“Kemudian, serbuan kedua telah dibuat di sebuah rumah teres dan berjaya menahan suspek lelaki berusia 29 tahun dan hasil pemeriksaan telah menjumpai sejumlah 11 kotak mercun dan bunga api yang diletakkan di dalam bilik rumah tersebut,” katanya dalam kenyataan di sini hari ini.
Jelas Aidi Sham, serbuan ketiga pula telah dibuat di sebuah rumah kampung yang tidak berpenghuni dan berjaya merampas 19 kotak besar mercun dan bunga api pelbagai jenis.
“Jumlah keseluruhan rampasan adalah sebanyak 43 kotak mercun dengan anggaran nilai RM30, 000.

“Hasil siasatan awal pihak polis mendapati mercun dan bunga api itu diperoleh dari negeri luar lebih kurang dua minggu lalu dan telah disimpan untuk dijual sempena perayaan musim perayaan Deepavali,” katanya.
Menurut Aidi Sham, suspek juga didapati gagal untuk mengemukakan sebarang permit yang sah untuk penyimpanan bunga api dan mercun semasa pemeriksaan dibuat.
“Kes disiasat di bawah Seksyen 8 Akta Bahan Letupan 1957 yang membawa hukuman jika disabitkan boleh dipenjara selama 7 tahun atau dengan denda sebanyak RM10,000 atau kedua-duanya,” katanya.
Sehubungan itu, beliau berkata, orang ramai dinasihatkan agar tidak menyimpan bahan-bahan letupan seperti mercun dan bunga api tanpa lesen yang sah.
“Orang ramai juga boleh menyalurkan sebarang maklumat jika terkesan sebarang aktiviti penjualan atau pembakaran mercun dan bunga api secara terbuka,” katanya.- K! ONLINE


Penganjur sidang akhbar MUDA dikompaun RM4,000
Oleh DIYANATUL ATIQAH ZAKARYA

27 Oktober 2021, 7:57 pm
MELAKA – Penganjur majlis sidang akhbar parti Ikatan Demokratik Malaysia (MUDA) yang diadakan di kawasan pelacongan Stadthuys di Banda Hilir sini hari ini dikenakan tindakan kompaun RM4,000.
Ketua Polis Daerah Melaka Tengah, Asisten Komisioner Afzanizar Ahmad berkata, tindakan itu dikenakan selepas kumpulan berkenaan didapati melanggar prosedur operasi standard (SOP) yang melarang sebarang perhimpunan berkaitan pilihan raya.
“Pasukan pemantau pematuhan tiba di lokasi pada pukul 12 tengah hari dan mendapati beberapa orang memakai baju MUDA dan salah seorang mengaku sebagai penganjur sidang akhbar yang akan dilakukan.
“Pasukan kita telah menasihatinya agar majlis berkenaan diberhentikan mengikut kepada SOP Pelan Pemulihan Negara (PPN) Fasa 4 yang melarang apa-apa program berkaitan Pilihan Raya Negeri (PRN) Melaka mulai 25 Oktober sehingga 27 November depan,” katanya ketika dihubungi di sini, hari ini.
Tambahnya, bagaimanapun penganjur berkenaan yang berusia 20 tahun serta bekerja sebagai ejen insurans tidak memberi kerjasama dan meneruskan sidang media tersebut.
“Presiden MUDA, Syed Saddiq Syed Abdul Rahman kemudian sampai di lokasi pada pukul 1.30 petang dan telah memulakan sidang akhbar dengan kehadiran 40 orang yang menyentuh berkaitan PRN Melaka dan MUDA akan bertanding di PRN Melaka.

Katanya, kompaun dikeluarkan di bawah Peraturan 10 P.U (A) 293 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (PPN) 2021. – K! ONLINE